โครงสร้างการจัดการของบริษัท แอดวานซ์ อินโฟร์ เซอร์วิส จำกัด (มหาชน)

8. การจัดการและการกำกับดูแลกิจการ

โครงสร้างการจัดการของบริษัท

คณะกรรมการ

โครงสร้างการจัดการบริษัทประกอบด้วยคณะกรรมการบริษัท และคณะกรรมการชุดย่อยอีก 4 คณะ
ได้แก่ คณะกรรมการบริหาร คณะกรรมการตรวจสอบ คณะกรรมการกำหนดค่าตอบแทน
และคณะกรรมการสรรหาและกำกับดูแลกิจการ มีรายละเอียดดังต่อไปนี้

(1) คณะกรรมการบริษัท

รายชื่อคณะกรรมการบริษัท

ณ วันที่ 31 ธันวาคม 2554 คณะกรรมการบริษัท ประกอบด้วยกรรมการจำนวน 9 ท่าน ดังนี้

1. ดร. ไพบูลย์ ลิมปพยอม ประธานกรรมการ และกรรมการอิสระ

2. นายสมประสงค์ บุญยะชัย รองประธานกรรมการ

3. นายอวิรุทธ์ วงศ์พุทธพิทักษ์ ประธานกรรมการตรวจสอบ และกรรมการอิสระ

4. นางทัศนีย์ มโนรถ กรรมการตรวจสอบและกรรมการอิสระ

5. นายสุรศักดิ์ วาจาสิทธิ์ กรรมการตรวจสอบ และกรรมการอิสระ

6. นายแอเลน ลิว ยง เคียง กรรมการ และประธานกรรมการบริหาร

7. นายโยว เอ็ง ชุน กรรมการ

8. นายอึ้ง ชิง-วาห์ กรรมการ และกรรมการบริหาร

9. นายวิกรม ศรีประทักษ์ กรรมการ และรองประธานกรรมการบริหาร

กรรมการผู้มีอำนาจลงนามผูกพันบริษัท คือ

นายสมประสงค์ บุญยะชัย นายวิกรม ศรีประทักษ์
กรรมการสองคนนี้ลงลายมือชื่อร่วมกันและประทับตราสำคัญของบริษัท

เลขานุการบริษัท คือ นายองอาจ ทองพิทักษ์สกุล

คณะกรรมการบริษัทมีการประชุมวาระปกติเป็นประจำทุกไตรมาส โดยในปี 2554 มีการประชุมปกติ
7 ครั้ง วาระพิเศษ 4 ครั้ง

ขอบเขตอำนาจหน้าที่ของคณะกรรมการบริษัท

1.  ต้องปฏิบัติหน้าที่ให้เป็นไปตามกฎหมาย วัตถุประสงค์และข้อบังคับของบริษัท
    ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ

2.  กำหนดวิสัยทัศน์ นโยบาย
    และทิศทางการดำเนินงานของบริษัทและกำกับดูแลให้ฝ่ายบริหารดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
    เพื่อเพิ่มมูลค่าสูงสุดให้แก่บริษัทและผู้ถือหุ้น

3.  พิจารณาอนุมัติรายการที่สำคัญ เช่น โครงการลงทุนธุรกิจใหม่, การซื้อขายทรัพย์สิน ฯลฯ
    และการดำเนินการใดๆ ที่กฎหมายกำหนด

4.  พิจารณาอนุมัติและ/หรือให้ความเห็นชอบต่อรายการที่เกี่ยวโยงกันของบริษัทและบริษัทย่อยให้เป็นไปตามประกาศ
    ข้อกำหนด และแนวทางปฏิบัติที่เกี่ยวข้องของตลาดหลักทรัพย์แห่งประเทศไทย

5.  ประเมินผลงานของประธานกรรมการบริหาร และกรรมการบริหารอย่างสม่ำเสมอ
    และกำหนดค่าตอบแทน

6.  รับผิดชอบต่อผลประกอบการและการปฏิบัติงานของฝ่ายบริหาร
    โดยให้มีความตั้งใจและความระมัดระวังในการปฏิบัติงาน

7.  ดำเนินการให้ฝ่ายบริหารจัดให้มีระบบบัญชี
    การรายงานทางการเงินและการสอบบัญชีที่เชื่อถือได้
    รวมทั้งดูแลให้มีกระบวนการในการประเมินความเหมาะสมของการควบคุมภายใน
    และการตรวจสอบภายในให้มีประสิทธิภาพและประสิทธิผล การบริหารจัดการความเสี่ยง
    การรายงานทางการเงินและการติดตามผล

8.  ดูแลไม่ให้เกิดปัญหาความขัดแย้งทางผลประโยชน์ระหว่างผู้มีส่วนได้เสียของบริษัท

9.  กำกับดูแลกิจการให้มีการปฏิบัติงานอย่างมีจริยธรรม

10. ทบทวนนโยบายการกำกับดูแลกิจการของบริษัท
    และประเมินผลการปฏิบัติตามนโยบายดังกล่าวเป็นประจำอย่างน้อยปีละ 1 ครั้ง

11. รายงานความรับผิดชอบของตนในการจัดทำรายงานทางการเงิน
    โดยแสดงควบคู่กับรายงานของผู้สอบบัญชีไว้ในรายงานประจำปี และครอบคลุมในเรื่องสำคัญๆ
    ตามนโยบายเรื่องข้อพึงปฏิบัติที่ดีสำหรับกรรมการบริษัทจดทะเบียนของตลาดหลักทรัพย์แห่งประเทศไทย

คณะกรรมการบริษัทได้มอบหมายให้คณะกรรมการบริหารมีอำนาจหน้าที่ในการปฏิบัติงานต่างๆ
โดยมีรายละเอียดการมอบอำนาจตามขอบเขตอำนาจหน้าที่ของคณะกรรมการบริหาร ทั้งนี้
การมอบอำนาจดังกล่าวต้องไม่มีลักษณะเป็นการมอบอำนาจ
หรือมอบอำนาจช่วงที่ทำให้คณะกรรมการบริหาร
หรือผู้รับมอบอำนาจจากคณะกรรมการบริหารสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์อื่นใด (ตามที่สำนักงาน ก.ล.ต.
ประกาศกำหนด) ทำกับบริษัทหรือบริษัทย่อย ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้

(2) คณะกรรมการบริหาร

รายชื่อคณะกรรมการบริหาร ณ วันที่ 31 ธันวาคม 2554 คณะกรรมการบริหาร
ประกอบด้วยกรรมการและผู้บริหาร จำนวน 5 ท่าน มีรายชื่อดังนี้

1. นายแอเลน ลิว ยง เคียง ประธานกรรมการบริหาร

2. นายวิกรม ศรีประทักษ์ รองประธานกรรมการบริหาร

3. นางศุภจี สุธรรมพันธุ์^(1/) กรรมการบริหาร

4. นายคิมห์ สิริทวีชัย กรรมการบริหาร

5. นายอึ้ง ชิง-วาห์ กรรมการบริหาร

^(1/) ได้รับการแต่งตั้งเป็นกรรมการบริหารแทน นายอารักษ์ ชลธาร์นนท์ วันที่ 4 สิงหาคม 2554

ในปี 2554 คณะกรรมการบริหารมีการประชุมปกติ 11 ครั้ง และการประชุมเฉพาะกิจ - ครั้ง
โดยมีการรายงานต่อคณะกรรมการบริษัททุกเดือน

ขอบเขตอำนาจหน้าที่ของคณะกรรมการบริหาร

1. กำหนดทิศทางกลยุทธ์ โครงสร้างการบริหารงาน แผนธุรกิจและงบประมาณประจำปีของบริษัท
เพื่อเสนอให้คณะกรรมการบริษัทอนุมัติ

2. กำกับและติดตามผลการดำเนินงานและฐานะการเงินของบริษัท
และรายงานผลการดำเนินงานและฐานะการเงินให้แก่กรรมการบริษัทรับทราบเป็นประจำทุกเดือน

3. พิจารณาสอบทานและอนุมัติรายการเกี่ยวกับการลงทุนและจำหน่ายทรัพย์สิน
การบริหารทรัพยากรบุคคล การเงินและการบริหารเงิน การบริหารงานทั่วไป
และรายการอื่นใดที่เกี่ยวกับธุรกิจของบริษัท
ภายในขอบเขตอำนาจที่ได้รับอนุมัติจากคณะกรรมการบริษัท

4.
คณะกรรมการบริหารอาจมอบอำนาจช่วงให้ผู้บริหารหรือบุคคลใดบุคคลหนึ่งมีอำนาจในการดำเนินการในเรื่องใดเรื่องหนึ่งหรือหลายเรื่องตามที่คณะกรรมการบริหารพิจารณาเห็นสมควรได้
การอนุมัติรายการของคณะกรรมการบริหารและหรือการมอบอำนาจช่วงต้องไม่เป็นการอนุมัติรายการที่เกี่ยวโยงกันหรือรายการที่อาจมีความขัดแย้งทางผลประโยชน์
หรือรายการที่คณะกรรมการบริหารมีส่วนได้เสียตามที่กำหนดในข้อบังคับของบริษัท
และตามที่กำหนดโดยคณะกรรมการบริษัทและหน่วยงานกำกับดูแล

5.
รายงานผลการปฏิบัติงานที่สำคัญของคณะกรรมการบริหารให้คณะกรรมการบริษัทรับทราบเป็นประจำทุกไตรมาส
ในวาระการรายงานของประธานกรรมการบริหาร

6. ประเมินผลการปฏิบัติงานของตนเองและประเมินความเพียงพอของกฎบัตรเป็นประจำทุกปี
ซึ่งอาจทำพร้อมกับการประเมินผลการปฏิบัติงานของคณะกรรมการบริษัทและคณะกรรมการชุดย่อยอื่น

7. ดำเนินการอื่นๆ ใด หรือ ตามอำนาจและความรับผิดชอบ
ตามที่คณะกรรมการบริษัทมอบหมายหน้าที่ให้เป็นคราวๆ ไป

(3) คณะกรรมการตรวจสอบ

รายชื่อคณะกรรมการตรวจสอบ ณ วันที่ 31 ธันวาคม 2554 คณะกรรมการตรวจสอบ
ประกอบด้วยกรรมการอิสระที่มีคุณสมบัติครบถ้วนตามที่กำหนดโดยตลาดหลักทรัพย์ฯ และ
เป็นผู้ทรงคุณวุฒิด้านการเงิน การบัญชี กฎหมาย และ การบริหารจัดการ มีรายชื่อดังนี้

1. นายอวิรุทธ์ วงศ์พุทธพิทักษ์^(1/) ประธานกรรมการตรวจสอบ และกรรมการอิสระ

  (เข้าร่วมประชุม 12 ครั้ง)

2. นางทัศนีย์ มโนรถ^(1/) กรรมการตรวจสอบและกรรมการอิสระ

  (เข้าร่วมประชุม 12 ครั้ง)

3. นายสุรศักดิ์ วาจาสิทธิ์ กรรมการตรวจสอบและกรรมการอิสระ

  (เข้าร่วมประชุม 12 ครั้ง)

^(1/)
มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงิน

คณะกรรมการตรวจสอบมีการประชุมวาระปกติเป็นประจำทุกเดือน โดยในปี 2554 มีการประชุมปกติ
11 ครั้ง และ การประชุมเฉพาะกิจ 1 ครั้ง โดยมีการรายงานต่อคณะกรรมการบริษัททุกไตรมาส

ขอบเขตอำนาจหน้าที่ของคณะกรรมการตรวจสอบ

1. สอบทานให้บริษัทมีรายงานทางการเงินถูกต้องตามที่ควรตามมาตรฐานการบัญชีที่กฎหมายกำหนด
และมีการเปิดเผยอย่างเพียงพอ

2. สอบทานให้บริษัทมีระบบการควบคุมภายใน (Internal Control) และการตรวจสอบภายใน
(Internal Audit) ที่เหมาะสมและมีประสิทธิผล และ
พิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้าง
และการพิจารณาผลการปฏิบัติงาน ความดีความชอบของหัวหน้าหน่วยงานตรวจสอบภายใน

3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และ เสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ฯ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อ บริษัท

6.  สอบทานให้บริษัทมีระบบบริหารความเสี่ยง (Risk Management)
    ที่เหมาะสมและมีประสิทธิผล

7.  สอบทานและอนุมัติกฎบัตรของหน่วยงานตรวจสอบภายใน แผนงานตรวจสอบภายในประจำปี
    การปฏิบัติงานของหน่วยงานตรวจสอบภายใน และประสานงานกับผู้สอบบัญชี

8.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานกรรมการตรวจสอบและต้องประกอบด้วยข้อมูลอย่างน้อยดังต่อไปนี้

    1.  ความเห็นเกี่ยวกับความถูกต้อง ครบถ้วน
        เป็นที่เชื่อถือได้ของรายงานทางการเงินของบริษัท

    2.  ความเห็นเกี่ยวกับความเพียงพอของระบบควบคุมภายในของบริษัท

    3.  ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
        ข้อกำหนดของตลาดหลักทรัพย์ฯ หรือ กฎหมายที่เกี่ยวข้องกับธุรกิจของบริษัท

    4.  ความเห็นเกี่ยวกับความเหมาะสมของผู้สอบบัญชี

    5.  ความเห็นเกี่ยวกับรายการที่อาจมีความขัดแย้งทางผลประโยชน์

    6.  จำนวนการประชุมคณะกรรมการตรวจสอบ และ
        การเข้าร่วมประชุมของกรรมการตรวจสอบแต่ละท่าน

    7.  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
        (charter)

    8.  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

9.  ดำเนินการตรวจสอบข้อเท็จจริงตามที่ได้รับแจ้งจากผู้สอบบัญชี
    เกี่ยวกับพฤติการณ์อันควรสงสัยว่ากรรมการ ผู้จัดการ หรือ บุคคล
    ซึ่งรับผิดชอบในการดำเนินงานของบริษัท
    ได้กระทำความผิดตามที่กฎหมายว่าด้วยหลักทรัพย์และตลาดหลักทรัพย์กำหนด
    และให้คณะกรรมการตรวจสอบรายงานผลการตรวจสอบในเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์
    และผู้สอบบัญชีทราบ ภายในสามสิบวันนับแต่วันที่ได้รับแจ้งจากผู้สอบบัญชี

10. รายงานผลการปฏิบัติงานของคณะกรรมการตรวจสอบให้คณะกรรมการบริษัท
    ทราบอย่างน้อยปีละ 4 ครั้ง โดยในการปฏิบัติหน้าที่ของคณะกรรมการตรวจสอบ
    หากพบหรือมีข้อสงสัยว่ามีรายการหรือการกระทำซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    ให้คณะกรรมการตรวจสอบรายงานต่อคณะกรรมการของบริษัท
    เพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

หากคณะกรรมการของบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาตามวรรคหนึ่ง
กรรมการตรวจสอบรายใดรายหนึ่งอาจรายงานว่ามีรายการหรือการกระทำนั้นต่อสำนักงานคณะกรรมการกำกับหลักทรัพย์และตลาดหลักทรัพย์หรือตลาดหลักทรัพย์แห่งประเทศไทย

11. ในการปฏิบัติงานตามขอบเขตอำนาจหน้าที่ให้คณะกรรมการตรวจสอบ
    มีอำนาจเชิญให้ฝ่ายจัดการ ผู้บริหาร หรือพนักงานของบริษัท ที่เกี่ยวข้องมาให้ความเห็น
    ร่วมประชุม หรือส่งเอกสารตามที่เห็นว่าเกี่ยวข้องจำเป็น

12. พิจารณาให้ความเห็นชอบในการว่าจ้างที่ปรึกษาหรือบุคคลภายนอกตามระเบียบของบริษัท
    มาให้ความเห็น หรือคำปรึกษาในกรณีจำเป็น

13. พิจารณาทบทวนขอบเขตและประเมินผลการปฏิบัติงานของคณะกรรมการตรวจสอบเป็นประจำทุกปี

14. ปฏิบัติการอื่นใดตามที่คณะกรรมการบริษัทมอบหมาย
    ด้วยความเห็นชอบจากคณะกรรมการตรวจสอบ

    (4) คณะกรรมการกำหนดค่าตอบแทน

รายชื่อคณะกรรมการกำหนดค่าตอบแทน ณ วันที่ 31 ธันวาคม 2554
คณะกรรมการกำหนดค่าตอบแทน ประกอบด้วยกรรมการ จำนวน 3 ท่าน มีรายชื่อดังนี้

1. ดร.ไพบูลย์ ลิมปพยอม ประธานกรรมการ

(เข้าร่วมประชุม 4 ครั้ง)

2. นายอวิรุทธ์ วงศ์พุทธพิทักษ์ กรรมการ

(เข้าร่วมประชุม 4 ครั้ง)

3. นายสมประสงค์ บุญยะชัย กรรมการ

(เข้าร่วมประชุม 4 ครั้ง)

ในปี 2554 คณะกรรมการกำหนดค่าตอบแทนมีการประชุมรวม 4 ครั้ง
เพื่อพิจารณากำหนดนโยบายวงเงิน และค่าตอบแทนกรรมการอิสระ และกรรมการอื่นประจำปี 2554
พิจารณาประเมินการปฏิบัติงาน และกำหนดค่าตอบแทนประธานเจ้าหน้าที่บริหาร
และผู้บริหารที่รายงานตรงต่อประธานเจ้าหน้าที่บริหาร รวมถึงเห็นชอบรายงาน Economic Value
Plan for Employees (EV) Achievement สำหรับปี 2554
และมีการรายงานต่อคณะกรรมการบริษัท

ขอบเขตอำนาจหน้าที่ของคณะกรรมการกำหนดค่าตอบแทน

1
กำหนดค่าตอบแทนที่จำเป็นและเหมาะสมในแต่ละปีทั้งที่เป็นตัวเงินและมิใช่ตัวเงินของคณะกรรมการ
คณะกรรมการชุดย่อย ประธานกรรมการบริหาร ประธานเจ้าหน้าที่บริหาร
รวมถึงผู้บริหารที่รายงานตรงต่อประธานเจ้าหน้าที่บริหาร

2 พิจารณาให้ความเห็นชอบโครงการ Economic Value Plan for Employees (EV)
และหลักเกณฑ์ต่างๆ ในการดำเนินการตามโครงการ EV
รวมทั้งให้ความเห็นชอบการจัดสรรโบนัสตามโครงการ EV ประจำปีให้กับผู้บริหารของบริษัท

3 กำกับดูแลการดำเนินการตามโครงการ EV และมีอำนาจวินิจฉัยชี้ขาดในกรณีที่มีปัญหา
หรือข้อขัดแย้งเกี่ยวกับการดำเนินการตามโครงการ EV

4 พิจารณาอนุมัติการกำหนดค่าตอบแทนประจำปีของกรรมการ

5 จัดทำหลักเกณฑ์ และนโยบายในการกำหนดค่าตอบแทนของคณะกรรมการ
เพื่อเสนอให้คณะกรรมการพิจารณาอนุมัติและหรือนำเสนอต่อที่ประชุมผู้ถือหุ้นอนุมัติตามแต่กรณี

6 รายงานนโยบายด้านค่าตอบแทนกรรมการ หลักการ/เหตุผลและวัตถุประสงค์ของนโยบาย
เปิดเผยไว้ในรายงานประจำปี

7 ปฏิบัติการอื่นใดตามที่คณะกรรมการบริษัทมอบหมาย

(5) คณะกรรมการสรรหาและกำกับดูแลกิจการ

รายชื่อคณะกรรมการสรรหา ณ วันที่ 31 ธันวาคม 2554 คณะกรรมการสรรหาและกำกับดูแลกิจการ
ประกอบด้วยกรรมการ จำนวน 3 ท่าน มีรายชื่อดังนี้

1. ดร.ไพบูลย์ ลิมปพยอม ประธานกรรมการ

(เข้าร่วมประชุม 4 ครั้ง)

2. นายสมประสงค์ บุญยะชัย กรรมการ

(เข้าร่วมประชุม 5 ครั้ง)

3. นายสุรศักดิ์ วาจาสิทธิ์ กรรมการ

(เข้าร่วมประชุม 5 ครั้ง)

ในปี 2554 คณะกรรมการสรรหามีการประชุมรวม 5 ครั้ง เพื่อพิจารณาเสนอแต่งตั้งกรรมการ
แทนกรรมการที่ต้องพ้นจากตำแหน่งตามกำหนดวาระตามข้อบังคับของบริษัท 3 ท่าน
กำหนดอำนาจกรรมการ พิจารณาเสนอแต่งตั้งกรรมการและกรรมการบริหารแทนกรรมการ
กรรมการบริหารที่ลาออกระหว่างปี
รวมถึงหัวหน้าคณะผู้บริหารด้านปฏิบัติการและพิจารณาปรับปรุงนโยบายกำกับดูแลกิจการและประมวลจริยธรรมธุรกิจ
โดยมีการรายงานต่อคณะกรรมการบริษัท

ขอบเขตอำนาจหน้าที่ของคณะกรรมการสรรหาและกำกับดูแลกิจการ

1. กำหนดหลักเกณฑ์และนโยบายในการสรรหาคณะกรรมการและกรรมการชุดย่อยของบริษัท

2. กำกับดูแลการปฏิบัติตามนโยบายการกำกับดูแลกิจการของบริษัท พิจารณาทบทวนนโยบายการ
กำกับดูแลกิจการที่ดีของบริษัท ทุกๆ ปี
รวมทั้งเสนอปรับปรุงแก้ไขนโยบายการกำกับดูแลกิจการของบริษัท ให้คณะกรรมการพิจารณา

3. พิจารณาสรรหากรรมการ
และกรรมการชุดย่อยโดยพิจารณาบุคคลที่เหมาะสมที่จะมาดำรงตำแหน่งกรรมการเพื่อเสนอคณะกรรมการบริษัทพิจารณาอนุมัติ
และหรือเสนอขออนุมัติต่อที่ประชุมผู้ถือหุ้นแล้วแต่กรณี

4. พิจารณาสรรหาผู้ที่เหมาะสมที่จะดำรงตำแหน่งประธานกรรมการบริหาร
ในกรณีที่มีตำแหน่งว่างลง รวมทั้งหลักเกณฑ์ในการสืบทอดตำแหน่ง

5. ปฏิบัติการอื่นใดตามที่คณะกรรมการบริษัทมอบหมาย

(6) คณะผู้บริหาร

รายชื่อคณะผู้บริหาร (ตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์)

โครงสร้างการบริหารของบริษัท ณ วันที่ 31 ธันวาคม 2554 มีดังต่อไปนี้

1. นายแอเลน ลิว ยง เคียง ประธานกรรมการบริหาร

2. นายวิเชียร เมฆตระการ ประธานเจ้าหน้าที่บริหาร และ

(รักษาการ) หัวหน้าคณะผู้บริหารด้านการตลาด

3. นายวิกรม ศรีประทักษ์ (รักษาการ) หัวหน้าคณะผู้บริหารด้านเทคโนโลยี

4. นางสุวิมล แก้วคูณ หัวหน้าคณะผู้บริหารด้านการบริการลูกค้า

5. นายมาร์ค ชอง ชิน ก๊อก หัวหน้าคณะผู้บริหารด้านปฏิบัติการ

6. นายพงษ์อมร นิ่มพูลสวัสดิ์ หัวหน้าคณะผู้บริหารด้านการเงิน

การสรรหากรรมการ

บริษัท ได้กำหนดแนวทางการสรรหาและแต่งตั้งกรรมการบริษัท ดังนี้

(1) ในการประชุมสามัญประจำปีทุกครั้ง กรรมการต้องลาออกจากตำแหน่ง 1 ใน 3
ถ้าจำนวนกรรมการที่จะแบ่งออกให้ตรงเป็น 3 ส่วนไม่ได้ ก็ให้ออกโดยจำนวนที่ใกล้ที่สุดกับส่วน 1
ใน 3 กรรมการที่จะออกตามวาระนี้อาจได้รับเลือกเข้ามาดำรงตำแหน่งใหม่ก็ได้

(2) ในกรณีที่ตำแหน่งกรรมการว่างลง เพราะเหตุอื่นนอกจากถึงคราวออกตามวาระ
ให้คณะกรรมการเลือกบุคคลใดบุคคลหนึ่ง ซึ่งมีคุณสมบัติและไม่มีลักษณะต้องห้ามตามมาตรา 68
แห่งพระราชบัญญัติบริษัทมหาชนจำกัด พ.ศ. 2535
เข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการจะเหลือน้อยกว่าสองเดือน
บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน

นอกจากนี้ บริษัทมีการจัดตั้งคณะกรรมการสรรหาและกำกับดูแลกิจการ (Nomination and
Corporate Governance Committee)
ทำหน้าที่พิจารณากำหนดหลักเกณฑ์และนโยบายในการสรรหาบุคคลที่มีความเหมาะสมที่จะมาดำรงตำแหน่งกรรมการ
ทั้งนี้
กำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการที่กำหนดอยู่ในข้อบังคับของบริษัท
ดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ถือ

(2) ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1)
เลือกตั้งบุคคลคนเดียวหรือหลายคนเป็นกรรมการก็ได้ ในกรณีที่เลือกตั้งบุคคลหลายคนเป็นกรรมการ
จะแบ่งคะแนนเสียงให้แก่ผู้ใดมากน้อยเพียงใดไม่ได้

(3) บุคคลซึ่งได้รับคะแนนเสียงสูงสุดตามลำดับลงมา
เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากัน
เกินจำนวนกรรมการที่จะพึงมีหรือพึงจะเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

ค่าตอบแทนกรรมการและผู้บริหาร

บริษัท มีนโยบายในการกำหนดค่าตอบแทนให้กรรมการในอัตราที่เทียบได้กับอุตสาหกรรมเดียวกัน
และสูงเพียงพอที่จะจูงใจและรักษากรรมการที่มีคุณภาพไว้
สำหรับการจ่ายค่าตอบแทนกรรมการบริหาร และผู้บริหาร
จะสอดคล้องกับผลการดำเนินงานของบริษัท และผลการปฏิบัติงานของผู้บริหารแต่ละท่าน

คณะกรรมการกำหนดค่าตอบแทน เป็นผู้พิจารณากำหนดค่าตอบแทนที่จำเป็นและเหมาะสมที่เป็นตัวเงิน
ให้แก่ กรรมการบริษัท กรรมการชุดย่อย โดยนำเสนอขออนุมัติจากที่ประชุมคณะกรรมการ
และที่ประชุมผู้ถือหุ้น ในการประชุมสามัญประจำปี เป็นประจำทุกปี

1) ค่าตอบแทนคณะกรรมการบริษัท

ค่าตอบแทนที่เป็นตัวเงินสำหรับประธานกรรมการ กรรมการอิสระ และกรรมการที่ไม่เป็นผู้บริหาร
จำนวน 7 ราย รวมจำนวนเงิน 13,257,103 บาท ซึ่งเป็นการจ่ายจากผลการดำเนินงานประจำปี
2554 ประกอบด้วย ค่าตอบแทนรายเดือน เบี้ยประชุมและค่าตอบแทนประจำปี
ส่วนกรรมการบริษัทที่เป็นผู้บริหารจะไม่ได้รับค่าตอบแทนในฐานะกรรมการบริษัท

ค่าตอบแทนกรรมการที่ได้รับอนุมัติจากที่ประชุมผู้ถือหุ้น ประจำปี 2554 ไม่เกิน 13,500,000 บาท
มีโครงสร้างดังต่อไปนี้

  นโยบายค่าตอบแทนกรรมการปี 2554

  -------------------------------- ----------------- ------------- ----------------
  กรรมการ                          ค่าตอบแทนรูปตัวเงิน                 
                                   (บาท) ปี 2554                    

                                   รายเดือน           เบี้ยประชุม      ค่าตอบแทนประจำปี

  คณะกรรมการ                                                       

  - ประธานกรรมการ                  200,000           x             

  - กรรมการ                        50,000            25,000        

  คณะกรรมการตรวจสอบ                                                

  - ประธาน                         25,000            25,000        

  - กรรมการ                        x                 25,000        

  คณะกรรมการสรรหาและกำกับดูแลกิจการ                                   

  - ประธาน                         10,000            25,000        

  - กรรมการ                        x                 25,000        

  คณะกรรมการกำหนดค่าตอบแทน                                          

  - ประธาน                         10,000            25,000        

  - กรรมการ                        x                 25,000        

  คณะกรรมการบริหาร                                                  

  - ประธาน                         10,000            25,000        

  - กรรมการ                        x                 25,000        
  -------------------------------- ----------------- ------------- ----------------

หมายเหตุ : 1) กรรมการที่เป็นผู้บริหาร / พนักงานของบริษัท หรือผู้ถือหุ้น
ไม่มีสิทธิได้รับค่าตอบแทนในฐานะกรรมการ หรือกรรมการชุดย่อย

2)  ประธานกรรมการไม่ได้รับค่าตอบแทนรายเดือน หรือเบี้ยประชุม
    หากเป็นประธานในคณะกรรมการชุดย่อย

อนึ่ง นโยบายค่าตอบแทนกรรมการปี 2554 ข้างต้น เป็นอย่างเดียวกับปี 2553

ค่าตอบแทนกรรมการบริษัทเป็นรายบุคคลที่ได้รับในฐานะกรรมการบริษัทจำนวน 7 ราย ในปี 2554
มีดังนี้

+-----------------------------------------------------------------------+
| รายชื่อ ตำแหน่ง ค่าตอบแทนประจำปี 2554                                      |
|                                                                       |
| (บาท)                                                                 |
+-----------------------------------------------------------------------+
| 1. ดร. ไพบูลย์ ลิมปพยอม ประธานกรรมการ 2,850,000                          |
|                                                                       |
| 2. นายอวิรุทธ์ วงศ์พุทธพิทักษ์ ประธานกรรมการตรวจสอบ 3,100,000                 |
|                                                                       |
| 3. นายสุรศักดิ์ วาจาสิทธิ์ กรรมการตรวจสอบ 2,225,000                          |
|                                                                       |
| 4. นางทัศนีย์ มโนรถ กรรมการตรวจสอบ 2,150,000                             |
|                                                                       |
| 5. นายดุสิต นนทะนาคร ^(1/) กรรมการ 841,438                              |
|                                                                       |
| 6. นายอึ้ง ชิง-วาห์ กรรมการ 1,925,000                                     |
|                                                                       |
| 7. ดร. อานนท์ ทับเที่ยง ^(2/) กรรมการ 165,665                             |
|                                                                       |
| รวม 13,257,103                                                        |
+-----------------------------------------------------------------------+

^(1/)ประชุม 3 ครั้ง ถึงแก่กรรมเมื่อวันที่ 6 กันยายน 2554

^(2/)ลาออกจากการเป็นกรรมการบริษัท เมื่อวันที่ 11 กุมภาพันธ์ 2554

2) ค่าตอบแทนรวมของผู้บริหาร

ค่าตอบแทนรวมของคณะผู้บริหารจำนวน 7 ราย สำหรับงวดสิ้นสุดวันที่ 31 ธันวาคม 2554 เท่ากับ
101.59 ล้านบาท ซึ่งประกอบด้วย เงินเดือน โบนัส และกองทุนสำรองเลี้ยงชีพ
และผลตอบแทนอื่นๆ คณะผู้บริหาร หมายถึง กรรมการบริหารและผู้บริหารของบริษัท
ตามนิยามของสำนักงาน ก.ล.ต.

3) ค่าตอบแทนอื่นๆ

บริษัทมีโครงการออกและเสนอขายใบสำคัญแสดงสิทธิที่จะซื้อหุ้นสามัญของบริษัทแก่กรรมการและพนักงาน
โดยมีวัตถุประสงค์เพื่อเป็นแรงจูงใจ และตอบแทนการปฏิบัติงานของกรรมการและพนักงาน
นอกจากนี้
เพื่อให้บุคคลดังกล่าวมีความตั้งใจในการทำงานและเป็นแรงจูงใจให้กรรมการและพนักงานทำงานให้กับบริษัทต่อไปในระยะยาวและสร้างประโยชน์สูงสุดแก่บริษัท
บริษัทจะออกและเสนอขายใบสำคัญแสดงสิทธิที่จะซื้อหุ้นสามัญทุกๆ ปี ระยะเวลาต่อเนื่องกัน 5 ปี
ทั้งนี้บริษัทฯ จะต้องขออนุมัติการออกและเสนอขายใบสำคัญแสดงสิทธิต่อที่ประชุมผู้ถือหุ้นเป็นรายปี

อย่างไรก็ตาม
โครงการออกและเสนอขายใบสำคัญแสดงสิทธิที่จะซื้อหุ้นสามัญของบริษัทแก่กรรมการและพนักงานได้ครบอายุทั้ง
5 โครงการแล้ว

การรายงานการมีส่วนได้เสีย

บริษัทได้ให้กรรมการ กรรมการบริหาร และผู้บริหารตามคำนิยามของสำนักงาน ก.ล.ต.
รายงานการมีส่วนได้เสีย เมื่อเริ่มดำรงตำแหน่ง เมื่อมีการเปลี่ยนแปลงข้อมูลต่างๆ
และทบทวนข้อมูลต่างๆ เป็นประจำทุกปี

การอบรมและพัฒนาความรู้กรรมการ

บริษัทได้จัดให้มีการปฐมนิเทศกรรมการเข้าใหม่ที่ได้รับการแต่งตั้งเมื่อวันที่ 18 กุมภาพันธ์ 2554
กับจัดฟังบรรยาย Turn Risks and Opportunities into Perspectives เมื่อวันที่ 10
ตุลาคม 2554

การกำกับดูแลกิจการ

นโยบายการกำกับดูแลกิจการ

บริษัทมีความเชื่อมั่นว่า ระบบการบริหารจัดการที่ดี
การมีคณะกรรมการและผู้บริหารที่มีวิสัยทัศน์และมีความรับผิดชอบต่อหน้าที่
มีกลไกการควบคุมและการถ่วงดุลอำนาจเพื่อให้การบริหารงานเป็นไปอย่างโปร่งใสตรวจสอบได้
การเคารพในสิทธิความเท่าเทียมกันของผู้ถือหุ้น และมีความรับผิดชอบต่อผู้มีส่วนได้ส่วนเสีย
จะเป็นปัจจัยสำคัญในการเพิ่มมูลค่าและผลตอบแทนสูงสุดให้แก่ผู้ถือหุ้นของบริษัทในระยะยาว

คณะกรรมการบริษัทได้อนุมัตินโยบายการกำกับดูแลกิจการเป็นลายลักษณ์อักษร
โดยมีหลักการและแนวปฏิบัติที่สอดคล้องกับหลักการการกำกับดูแลกิจการที่ดีของตลาดหลักทรัพย์แห่งประเทศไทย
ซึ่งได้ถือปฏิบัติมาตั้งแต่วันที่ 14 พฤศจิกายน 2545
คณะกรรมการบริษัทได้ประชุมทบทวนปรับปรุงนโยบายการกำกับดูแลกิจการเป็นประจำทุกปี
ซึ่งได้ปรับปรุงล่าสุดเมื่อวันที่ 26 มีนาคม 2553 ทั้งนี้ ได้มีการสื่อสารให้คณะกรรมการ
ผู้บริหารและพนักงานของบริษัทได้รับทราบและถือปฏิบัติอย่างต่อเนื่อง

นโยบายดังกล่าวแบ่งออกเป็น 5 หมวดครอบคลุมหลักการกำกับดูแลกิจการที่ดี ดังนี้

1.  คณะกรรมการบริษัท

2.  สิทธิและความเท่าเทียมกันของผู้ถือหุ้น และบทบาทต่อผู้มีส่วนได้ส่วนเสีย

3.  การเปิดเผยสารสนเทศและความโปร่งใส

4.  การควบคุมและบริหารความเสี่ยง

5.  ประมวลจริยธรรมธุรกิจ

(ผู้ที่สนใจสามารถ download นโยบายการกำกับดูแลกิจการ ได้ที่ www.ais.co.th)

1. คณะกรรมการบริษัท

ภาวะผู้นำและวิสัยทัศน์

คณะกรรมการมีความมุ่งมั่นที่จะให้บริษัทและบริษัทย่อย (บริษัท)
เป็นผู้นำสร้างสรรค์รูปแบบตลาดการสื่อสารโทรคมนาคมในประเทศไทยด้วยการเข้าถึงนวัตกรรมใหม่ๆ
การมอบประสบการณ์ดีๆ ให้กับลูกค้า คุณภาพเครือข่ายและวัฒนธรรมการทำงาน

คณะกรรมการมีภาวะผู้นำ วิสัยทัศน์
มีความอิสระในการตัดสินใจและรับผิดชอบตามหน้าที่ในการกำกับดูแลกิจการให้เกิดประโยชน์สูงสุดต่อผู้ถือหุ้นโดยรวม

คณะกรรมการมีหน้าที่และความรับผิดชอบต่อผู้ถือหุ้นของบริษัทที่จะกำกับดูแลการบริหารงานของฝ่ายบริหารและมีการแบ่งแยกหน้าที่ระหว่างคณะกรรมการและฝ่ายบริหารไว้อย่างชัดเจน

1.2 องค์ประกอบของคณะกรรมการ การแต่งตั้งและความเป็นอิสระ

1.  คณะกรรมการบริษัทประกอบด้วยผู้ทรงคุณวุฒิ ที่มีประสบการณ์หลากหลายในสาขาต่างๆ
    และมีจำนวนกรรมการอย่างเพียงพอที่จะกำกับดูแลธุรกิจของบริษัทรวมกันไม่น้อยกว่า 5
    คนตามกฎหมาย
    โดยอย่างน้อยหนึ่งคนเป็นผู้มีประสบการณ์ด้านกิจการโทรคมนาคมและอย่างน้อยหนึ่งคนมีประสบการณ์
    ด้านบัญชีและการเงิน

2.  คณะกรรมการเป็นตัวแทนของผู้ถือหุ้นทั้งหมดโดยรวม มิใช่เป็นตัวแทนของผู้ถือหุ้นกลุ่มใดกลุ่มหนึ่ง

3.  คณะกรรมการประกอบด้วยกรรมการที่เป็นอิสระอย่างน้อยหนึ่งในสามของจำนวนกรรมการทั้งคณะ
    และมีจำนวนอย่างน้อย 4 คน และมีกรรมการที่ไม่เป็นผู้บริหาร
    อย่างน้อยกึ่งหนึ่งของกรรมการทั้งคณะ
    เพื่อให้มีการถ่วงดุลระหว่างกรรมการที่ไม่เป็นผู้บริหารกับกรรมการที่เป็นผู้บริหาร

4.  คณะกรรมการมีนโยบายให้มีจำนวนกรรมการให้เป็นไปตามสัดส่วนอย่างยุติธรรมของเงินลงทุนของผู้ถือหุ้นที่มีอำนาจควบคุม
    (Controlling shareholders) ในบริษัท

5.  การแต่งตั้งกรรมการให้เป็นไปตามข้อบังคับบริษัท และข้อกำหนดของกฎหมายที่เกี่ยวข้อง ทั้งนี้
    จะต้องมีความโปร่งใสและชัดเจน
    ในการสรรหากรรมการให้ดำเนินการผ่านกระบวนการของคณะกรรมการสรรหาและกำกับดูแลกิจการ
    และการพิจารณาจะต้องมีประวัติการศึกษาและประสบการณ์การประกอบวิชาชีพของบุคคลนั้นๆ
    โดยมีรายละเอียดที่เพียงพอ เพื่อประโยชน์ในการตัดสินใจของคณะกรรมการและผู้ถือหุ้น

6.  กรรมการมีวาระการดำรงตำแหน่งตามที่กำหนดไว้ในข้อบังคับบริษัท
    กรรมการที่พ้นจากตำแหน่งอาจได้รับเลือกเข้ามาดำรงตำแหน่งใหม่อีกได้โดยไม่จำกัดจำนวนครั้ง
    สำหรับคุณสมบัติในการดำรงตำแหน่งกรรมการอิสระนั้น คณะกรรมการกำหนดเป็นนโยบายว่า
    สำหรับผู้ที่ได้ดำรงตำแหน่งกรรมการอิสระมาแล้วเป็นระยะเวลา 9 ปี หรือ 3 วาระติดต่อกัน
    คณะกรรมการจะทบทวนความเป็นอิสระที่แท้จริงของกรรมการอิสระผู้นั้นเป็นการประจำทุกๆ ปี

1.3 ประธานกรรมการและประธานกรรมการบริหาร

  ประธานกรรมการและประธานกรรมการบริหารต้องเป็นผู้ที่มีความรู้ความสามารถมีประสบการณ์และคุณสมบัติที่เหมาะสม
  ไม่เป็นบุคคลเดียวกัน
  เพื่อให้มีการถ่วงดุลอำนาจโดยแยกหน้าที่การกำกับดูแลและการบริหารงานออกจากกัน

  ประธานกรรมการเป็นกรรมการที่ไม่เป็นผู้บริหาร เป็นผู้นำของคณะกรรมการ
  และมีหน้าที่ในฐานะเป็นประธานการประชุมคณะกรรมการ และการประชุมผู้ถือหุ้น

  ประธานกรรมการบริหารเป็นหัวหน้าและผู้นำคณะผู้บริหารของบริษัท
  รับผิดชอบต่อคณะกรรมการบริษัท ในการบริหารจัดการ เพื่อให้บรรลุตามแผนที่วางไว้

1.4 คุณสมบัติของคณะกรรมการ

1.  กรรมการต้องเป็นบุคคลที่มีความรู้ความสามารถ มีความซื่อสัตย์สุจริต
    มีจริยธรรมในการดำเนินธุรกิจ และมีเวลาอย่างเพียงพอที่จะอุทิศความรู้
    ความสามารถและปฏิบัติหน้าที่ให้แก่บริษัทได้

2.  มีคุณสมบัติและไม่มีลักษณะต้องห้ามตามกฎหมายว่าด้วยบริษัทมหาชนจำกัดและกฎหมายอื่นที่เกี่ยวข้อง

3.  กรรมการสามารถดำรงตำแหน่งกรรมการในบริษัทอื่นได้
    แต่ทั้งนี้ในการเป็นกรรมการดังกล่าวต้องไม่เป็นอุปสรรคต่อการปฏิบัติหน้าที่กรรมการของบริษัท

4.  กรรมการอิสระต้องมีคุณสมบัติครบถ้วนตามที่ตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์กำหนด
    และต้องสามารถดูแลผลประโยชน์ของผู้ถือหุ้นทุกรายได้เท่าเทียมกัน
    และไม่ให้เกิดความขัดแย้งทางผลประโยชน์
    นอกจากนั้นยังต้องสามารถเข้าร่วมประชุมคณะกรรมการบริษัทโดยให้ความเห็นอย่างเป็นอิสระได้

กรรมการอิสระต้องมีคุณสมบัติ ดังต่อไปนี้

1.  ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้ง
    ทั้งนี้ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

1.  ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน หรือ นิติบุคคลที่อาจมีความขัดแย้ง
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

2.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม หรือ
    นิติบุคคลที่อาจมีความขัดแย้ง
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม หรือ
    นิติบุคคลที่อาจมีความขัดแย้ง สำหรับกรรมการตรวจสอบที่ได้รับการแต่งตั้งในหรือหลังวันที่ 1
    กรกฎาคม 2553 ต้องพ้นจากการมีลักษณะดังกล่าวมาแล้ว
    ไม่น้อยกว่าสองปีก่อนได้รับการแต่งตั้ง

  ความสัมพันธ์ทางธุรกิจตามวรรคหนึ่ง
  รวมถึงการทำรายการค้าที่กระทำเป็นปกติเพื่อประกอบกิจการ การเช่าหรือให้เช่าอสังหาริมทรัพย์
  รายการที่เกี่ยวกับสินทรัพย์หรือบริการ หรือการให้หรือรับความช่วยเหลือทางการเงิน
  ด้วยการรับหรือให้กู้ยืม ค้ำประกัน การให้สินทรัพย์เป็นหลักประกันหนี้สิน
  รวมถึงพฤติการณ์อื่นทำนองเดียวกัน ซึ่งเป็นผลให้บริษัท
  หรือคู่สัญญามีภาระหนี้ที่ต้องชำระต่ออีกฝ่ายหนึ่ง
  ตั้งแต่ร้อยละสามของสินทรัพย์ที่มีตัวตนสุทธิของบริษัท หรือตั้งแต่ยี่สิบล้านบาทขึ้นไป
  แล้วแต่จำนวนใดจะต่ำกว่า ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทยว่าด้วยการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันโดยอนุโลม
  แต่ในการพิจารณาภาระหนี้ดังกล่าว
  ให้นับรวมภาระหนี้ที่เกิดขึ้นในระหว่างหนึ่งปีก่อนวันที่มีความสัมพันธ์ทางธุรกิจกับบุคคลเดียวกัน

3.  ไม่เป็นบุคคลที่มีความสัมพันธ์ทางสายโลหิต หรือ โดยการจดทะเบียนตามกฎหมาย
    ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
    ผู้ถือหุ้นรายใหญ่ ผู้มีอำนาจควบคุม หรือ
    บุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัท หรือบริษัทย่อย

4.  ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการบริษัท ผู้ถือหุ้นรายใหญ่
    หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัท

5.  ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
    ผู้บริหาร หรือหุ้นส่วนผู้จัดการของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้งสังกัดอยู่
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

6.  ไม่เป็นหรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่าสองล้านบาทต่อปีจากบริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้ ในกรณีที่ผู้ให้บริการวิชาชีพเป็นนิติบุคคล
    ให้รวมถึงการเป็นผู้ถือหุ้นรายรายใหญ่ กรรมการซึ่งไม่ใช่กรรมการอิสระ ผู้บริหาร
    หรือหุ้นส่วนผู้จัดการ ของผู้ให้บริการทางวิชาชีพนั้นด้วย
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

7.  ไม่เป็นกรรมการที่ได้รับมอบหมายจากคณะกรรมการ ให้ตัดสินใจในการดำเนินกิจการของบริษัท
    บริษัทใหญ่ บริษัทร่วม บริษัทย่อยลำดับเดียวกัน หรือ นิติบุคคลที่อาจมีความขัดแย้ง

8.  ไม่เป็นกรรมการของบริษัทใหญ่ บริษัทย่อย หรือ
    บริษัทย่อยลำดับเดียวกันเฉพาะที่เป็นบริษัทจดทะเบียน

9.  สามารถปฏิบัติหน้าที่
    แสดงความเห็นหรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัท
    โดยไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

1.5 หน้าที่ความรับผิดชอบที่สำคัญของคณะกรรมการ

1.5.1 ต้องปฏิบัติหน้าที่ให้เป็นไปตามกฎหมาย วัตถุประสงค์และข้อบังคับของบริษัท
ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัท

1.5.2 กำหนดวิสัยทัศน์ นโยบาย และทิศทางการดำเนินงานของบริษัท และกำกับดูแลให้
ฝ่ายบริหารดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
เพื่อเพิ่มมูลค่าสูงสุดให้แก่บริษัทและผู้ถือหุ้น

1.5.3 พิจารณาอนุมัติรายการที่สำคัญ เช่น โครงการลงทุนธุรกิจใหม่, การซื้อขายทรัพย์สิน ฯลฯ
และการดำเนินการใดๆ ที่กฎหมายกำหนด

1.5.4 พิจารณาอนุมัติและ/หรือให้ความเห็นชอบต่อรายการที่เกี่ยวโยงกันของบริษัท
และบริษัทย่อยให้เป็นไปตามประกาศ ข้อกำหนด
และแนวทางปฏิบัติที่เกี่ยวข้องของตลาดหลักทรัพย์แห่งประเทศไทย

1.5.5
ประเมินผลงานของประธานกรรมการบริหารและกรรมการบริหารอย่างสม่ำเสมอและกำหนดค่าตอบแทน

1.5.6 รับผิดชอบต่อผลประกอบการและการปฏิบัติงานของฝ่ายบริหาร
โดยให้มีความตั้งใจและความระมัดระวังในการปฏิบัติงาน

1.5.7 ดำเนินการให้ฝ่ายบริหารจัดให้มีระบบบัญชี
การรายงานทางการเงินและการสอบบัญชีที่เชื่อถือได้
รวมทั้งดูแลให้มีกระบวนการในการประเมินความเหมาะสมของการควบคุมภายในและการตรวจสอบภายในให้มีประสิทธิภาพและประสิทธิผล
การบริหารจัดการความเสี่ยง การรายงานทางการเงินและการติดตามผล

1.5.8 ดูแลไม่ให้เกิดปัญหาความขัดแย้งทางผลประโยชน์ระหว่างผู้มีส่วนได้เสียของบริษัท

1.5.9 กำกับดูแลกิจการให้มีการปฏิบัติงานอย่างมีจริยธรรม

1.5.10 ทบทวนนโยบายการกำกับดูแลกิจการของบริษัท และประเมินผลการปฏิบัติตามนโยบาย
ดังกล่าวเป็นประจำอย่างน้อยปีละ 1 ครั้ง

1.5.11 รายงานความรับผิดชอบของตนในการจัดทำรายงานทางการเงิน
โดยแสดงควบคู่กับรายงานของผู้สอบบัญชีไว้ในรายงานประจำปีและครอบคลุมในเรื่องสำคัญๆ
ตามนโยบายเรื่องข้อพึงปฏิบัติที่ดีสำหรับกรรมการบริษัทจดทะเบียนของตลาดหลักทรัพย์แห่งประเทศไทย

1.6 การประชุมคณะกรรมการ

คณะกรรมการกำหนดให้มีการประชุมอย่างน้อย 6 ครั้งต่อปี
โดยกำหนดวันประชุมไว้ล่วงหน้าตลอดทั้งปี และอาจมีการประชุมวาระพิเศษเพิ่มตามความจำเป็น
ในการจัดประชุมคณะกรรมการ
ให้ประธานหรือรองประธานกรรมการที่ได้รับมอบหมายเป็นผู้ดูแลให้ความเห็นชอบกำหนดวาระการประชุม
โดยทำหน้าที่จัดส่งหนังสือเชิญประชุมพร้อมระเบียบวาระการประชุมและเอกสารประกอบการประชุมไปให้กรรมการล่วงหน้าไม่น้อยกว่า
7 วัน เพื่อให้กรรมการได้มีเวลาศึกษามาก่อนล่วงหน้า

ประธานกรรมการบริษัททำหน้าที่เป็นประธานที่ประชุม
มีหน้าที่ดูแลและจัดสรรเวลาแต่ละวาระให้อย่างเพียงพอสำหรับกรรมการที่จะอภิปราย
แสดงความคิดเห็นอย่างเป็นอิสระในประเด็นที่สำคัญโดยคำนึงถึงผลประโยชน์ของผู้ถือหุ้นและผู้มีส่วนเกี่ยวข้องอย่างเป็นธรรม
รวมทั้งให้ฝ่ายบริหารที่เกี่ยวข้องนำเสนอข้อมูลประกอบการอภิปรายปัญหาสำคัญ

เลขานุการบริษัททำหน้าที่สนับสนุนการปฏิบัติงานของคณะกรรมการและประสานงานระหว่างคณะกรรมการกับฝ่ายบริหาร
จัดประชุมและจัดทำรายงานการประชุมภายใน 14 วัน จัดเก็บรายงานการประชุม
และทะเบียนกรรมการ สนับสนุนติดตามให้คณะกรรมการสามารถปฏิบัติหน้าที่ให้เป็นไปตามกฎหมาย
ข้อบังคับ และมติที่ประชุมผู้ถือหุ้น อีกทั้งเป็นศูนย์กลางในการติดต่อกับผู้ถือหุ้น
ติดตามให้องค์กรมีการกำกับดูแลกิจการที่ดี และปฏิบัติหน้าที่ตามที่กฎหมายกำหนด

ในปี 2554 คณะกรรมการบริษัทได้มีการประชุมทั้งวาระปกติรวมทั้งสิ้น 7 ครั้ง และวาระพิเศษ 4
ครั้ง มีรายละเอียดการเข้าร่วมประชุมของกรรมการดังต่อไปนี้

1. ดร.ไพบูลย์ ลิมปพยอม เข้าร่วมประชุม 11/11 ครั้ง

2. นายอวิรุทธ์ วงศ์พุทธพิทักษ์ เข้าร่วมประชุม 10/11 ครั้ง

3. นางทัศนีย์ มโนรถ เข้าร่วมประชุม 11/11 ครั้ง

4. นายสุรศักดิ์ วาจาสิทธิ์ เข้าร่วมประชุม 9/11 ครั้ง

5. นายดุสิต นนทะนาคร¹ เข้าร่วมประชุม 3/11 ครั้ง

6. นายแอเลน ลิว ยง เคียง เข้าร่วมประชุม 1/11 ครั้ง

7. นายโยว เอ็ง ชุน เข้าร่วมประชุม 7/11 ครั้ง

8. นายวิกรม ศรีประทักษ์ เข้าร่วมประชุม 9/11 ครั้ง

9. นายสมประสงค์ บุญยะชัย เข้าร่วมประชุม 11/11 ครั้ง

10. นาย อึ้ง ชิง -วาห์ เข้าร่วมประชุม 9/11 ครั้ง

11. ดร. อานนท์ ทับเที่ยง² เข้าร่วมประชุม 0/11 ครั้ง

¹ ถึงแก่กรรม เมื่อวันที่ 6 กันยายน 2554

² ลาออกจากการเป็นกรรมการ เมื่อวันที่ 11 กุมภาพันธ์ 2554

1.7 การประชุมของกรรมการที่ไม่เป็นผู้บริหาร

คณะกรรมการกำหนดให้กรรมการที่ไม่เป็นผู้บริหารมีการประชุมกันเองตามความเหมาะสม
โดยไม่มีกรรมการที่เป็นผู้บริหารหรือฝ่ายบริหารเข้าร่วมการประชุม
เพื่อเปิดโอกาสให้อภิปรายปัญหาต่างๆ ทั้งที่เกี่ยวกับธุรกิจของบริษัท เรื่องที่อยู่ในความสนใจ

ในการประชุม ให้ประธานกรรมการเป็นประธานของการประชุม
หากประธานกรรมการไม่สามารถเข้าร่วมการประชุมได้
ให้ที่ประชุมคัดเลือกกรรมการหนึ่งท่านเพื่อทำหน้าที่เป็นประธานในที่ประชุมแทน
และให้บริษัทจัดให้มีเลขานุการของการประชุมของกรรมการที่ไม่เป็นผู้บริหารด้วย

ในปี 2554 ได้มีการประชุมของกรรมการที่ไม่เป็นผู้บริหาร 1 ครั้ง

1.8 แผนการสืบทอดตำแหน่ง

คณะกรรมการกำหนดให้มีแผนการสืบทอดตำแหน่งของประธานกรรมการบริหารและผู้บริหารระดับสูงของบริษัท
ทั้งนี้ เพื่อรักษาความเชื่อมั่นให้กับผู้ลงทุน องค์กร ตลอดจนพนักงานว่าการดำเนินงานของบริษัท
จะได้รับการสานต่ออย่างทันท่วงที

คณะกรรมการมอบหมายให้คณะกรรมการสรรหาและกำกับดูแลกิจการทำหน้าที่พิจารณากำหนดหลักเกณฑ์และแผนการสืบทอดตำแหน่ง
หากตำแหน่งประธานกรรมการบริหารว่างลง
รวมทั้งจัดให้มีการทบทวนแผนการสืบทอดตำแหน่งเป็นประจำทุกปี
และให้ประธานกรรมการบริหารรายงานให้คณะกรรมการเพื่อทราบเป็นประจำถึงแผนการพัฒนาและสืบทอดตำแหน่งงาน

1.9 การติดต่อสื่อสารกับฝ่ายบริหาร

กรรมการสามารถเข้าถึงและติดต่อสื่อสารกับฝ่ายบริหารและเลขานุการบริษัทได้โดยตรง
ตามความเหมาะสม
แต่การเข้าถึงและติดต่อสื่อสารนั้นต้องไม่เป็นการก้าวก่ายหรือแทรกแซงต่อการดำเนินธุรกิจปกติของบริษัท

1.10 ค่าตอบแทนของกรรมการ

ค่าตอบแทนของกรรมการและผู้บริหารของบริษัทจะสอดคล้องกับหน้าที่ความรับผิดชอบ
และเมื่อเปรียบเทียบค่าตอบแทนกับอุตสาหกรรมเดียวกันแล้ว
ค่าตอบแทนดังกล่าวอยู่ในระดับที่เหมาะสม และเพียงพอที่จะจูงใจและรักษากรรมการที่มีคุณภาพไว้
ทั้งนี้
คณะกรรมการกำหนดค่าตอบแทนเป็นผู้พิจารณากลั่นกรองและเสนอค่าตอบแทนของกรรมการในแต่ละปีเพื่อให้คณะกรรมการบริษัทและผู้ถือหุ้นพิจารณาอนุมัติ

1.11 การอบรมและพัฒนาความรู้กรรมการ

กรรมการที่ได้รับการแต่งตั้งใหม่แต่ละท่านจะได้รับทราบข้อมูลของบริษัท
กฎระเบียบและข้อมูลธุรกิจของบริษัทที่เกี่ยวข้องอย่างเพียงพอก่อนปฏิบัติหน้าที่และกรรมการจะได้รับการอบรมและพัฒนาความรู้อย่างต่อเนื่อง
เพื่อช่วยให้กรรมการสามารถทำหน้าที่และกำกับดูแลกิจการของบริษัทอย่างมีประสิทธิภาพ

1.12 การประเมินผลการปฏิบัติงานของคณะกรรมการ

กำหนดให้มีการประเมินผลการปฏิบัติงานตนเองของคณะกรรมการ (Self Assessment)
เพื่อใช้เป็นกรอบในการตรวจสอบการปฏิบัติงานในหน้าที่ของคณะกรรมการอย่างสม่ำเสมอ
ในการประเมินผลคณะกรรมการมีการเปรียบเทียบว่าได้ดำเนินการตามนโยบายการกำกับดูแลกิจการที่ได้อนุมัติไว้และ/หรือตามแนวปฏิบัติที่ดี
(Good Practices) หรือไม่
เพื่อปรับปรุงการปฏิบัติงานของคณะกรรมการให้สอดคล้องกับแนวนโยบายที่กำหนดไว้

2. สิทธิและความเท่าเทียมกันของผู้ถือหุ้นและบทบาทต่อผู้มีส่วนได้เสีย

2.1 สิทธิและความเท่าเทียมกันของผู้ถือหุ้น

คณะกรรมการเคารพในสิทธิและมีหน้าที่ในการดูแลรักษาผลประโยชน์ของผู้ถือหุ้นทุกรายอย่างเท่าเทียมกัน
ไม่ว่าผู้ถือหุ้นนั้นจะเป็นรายย่อยหรือชาวต่างชาติ นักลงทุนสถาบันหรือผู้ถือหุ้นรายใหญ่
หรือผู้ถือหุ้นรายย่อย ไม่ว่าสัญชาติใด โดย ผู้ถือหุ้นทุกรายมีสิทธิและความเท่าเทียมกัน ดังนี้

1.  สิทธิในการได้รับใบหุ้น โอนหุ้นและสิทธิในการรับทราบข้อมูล ผลการดำเนินงาน
    นโยบายการบริหารงาน อย่างสม่ำเสมอและทันเวลา

2.  สิทธิในการรับส่วนแบ่งกำไรร่วมกันอย่างเท่าเทียม

3.  สิทธิในการเข้าร่วมประชุมผู้ถือหุ้น แสดงความเห็น ให้ข้อเสนอแนะ และร่วมพิจารณาตัดสินใจ
    ในการเปลี่ยนแปลงที่สำคัญต่างๆ

4.  สิทธิในการแต่งตั้งกรรมการบริษัท

นอกจากนี้แล้ว
ผู้ถือหุ้นทุกรายยังได้รับสิทธิอย่างเท่าเทียมตามที่กำหนดไว้ในข้อบังคับบริษัทและกฎหมายที่เกี่ยวข้อง

2.2 การประชุมผู้ถือหุ้น

บริษัทมีนโยบายที่จะดำเนินการประชุมผู้ถือหุ้นให้เป็นไปตามกฎหมายและแนวทางการประชุมผู้ถือหุ้นที่หน่วยงานกำกับดูแลกำหนด

ในการประชุมผู้ถือหุ้น ผู้ถือหุ้นทุกรายมีสิทธิและความเท่าเทียมกันในการรับทราบสารสนเทศ
การแสดงความเห็น และ ตั้งคำถามใดๆ ต่อที่ประชุมตามระเบียบวาระการประชุมและเรื่องที่เสนอ
โดยประธานที่ประชุมมีหน้าที่จัดสรรเวลาให้อย่างเหมาะสมและส่งเสริมให้มีการแสดงความเห็นและซักถามในที่ประชุม

บริษัทให้สิทธิแก่ผู้ถือหุ้น ในการเสนอวาระการประชุมเป็นการล่วงหน้า
และเสนอชื่อบุคคลที่เหมาะสมเพื่อเข้ารับการคัดเลือกเป็นกรรมการบริษัทในการประชุมผู้ถือหุ้นประจำปี
โดยบริษัทจะประกาศหลักเกณฑ์ วิธีการ และช่องทางการเสนอวาระการประชุม
รวมทั้งขั้นตอนการพิจารณา ต่อตลาดหลักทรัพย์แห่งประเทศไทย และเผยแพร่บนเว็บไซต์บริษัท
เพื่อให้เป็นไปตามนโยบายการกำกับดูแลกิจการที่ดีเกี่ยวกับการดูแลสิทธิของผู้ถือหุ้น

ในปี 2554 บริษัทได้จัดให้มีการประชุมสามัญผู้ถือหุ้น เมื่อวันที่ 31 มีนาคม 2554 เวลา 10.00 น.
ถึง 12.00 น. ณ โรงแรมเซ็นทาราแกรนด์ และบางกอกคอนเวนชั่นเซ็นเตอร์ เซ็นทรัลเวิลด์
ห้องเวิลด์บอลรูม ชั้น 23 เลขที่ 999/99 ถนนพระราม 1 แขวงปทุมวัน เขตปทุมวัน
กรุงเทพมหานคร ซึ่งมีการพิจารณาลงคะแนนเสียงเรียงลำดับตามวาระที่กำหนดไว้
และได้รับความเห็นชอบจากผู้ถือหุ้นทุกวาระ ทั้งนี้
บริษัทได้ให้สิทธิผู้ถือหุ้นเสนอวาระการประชุมและเสนอชื่อบุคคลที่เหมาะสมเข้ารับการคัดเลือกเป็นกรรมการบริษัทเป็นการล่วงหน้า
เพื่อให้เป็นไปตามนโยบายการกำกับดูแลกิจการที่ดีเกี่ยวกับการดูแลสิทธิของผู้ถือหุ้นอีกด้วย

อนึ่ง สำหรับการประชุมสามัญผู้ถือหุ้นประจำปี 2554
บริษัทให้สิทธิผู้ถือหุ้นเสนอวาระการประชุมและเสนอชื่อบุคคลที่เหมาะสมเข้ารับการคัดเลือกเป็นกรรมการบริษัท
ในช่วงระหว่างเดือนพฤศจิกายน 2553 ถึงเดือนมกราคม 2554
โดยได้ประกาศต่อตลาดหลักทรัพย์แห่งประเทศไทยและเผยแพร่บนเว็บไซต์ของบริษัท
(http://investor.ais.co.th)
ทั้งนี้ไม่มีผู้ถือหุ้นท่านใดเสนอวาระหรือเสนอชือบุคคลเข้ารับการคัดเลือกเป็นกรรมการบริษัท

ในการประชุมผู้ถือหุ้นทุกคราว บริษัท
จะจัดส่งหนังสือเชิญประชุมพร้อมทั้งข้อมูลประกอบการประชุมในวาระต่างๆ อย่างเพียงพอ
ให้ผู้ถือหุ้นทราบในทันทีที่แล้วเสร็จ หรือล่วงหน้าไม่น้อยกว่า 14 วัน ก่อนวันประชุมผู้ถือหุ้น
โดยเปิดเผยไว้ใน เว็บไซต์ของบริษัทที่ http://investor.ais.co.th
เพื่อให้ผู้ถือหุ้นสามารถเข้าถึงและศึกษาได้ก่อนวันประชุม
รวมทั้งมีความเห็นของคณะกรรมการในทุกวาระ

หนังสือเชิญประชุมจะแจ้งรายละเอียดให้ผู้ถือหุ้นนำเอกสารหลักฐานที่จำเป็นมาให้ครบถ้วนในวันประชุมผู้ถือหุ้น
เพื่อรักษาสิทธิในการเข้าร่วมประชุมของผู้ถือหุ้น ส่วนในวันประชุม
ผู้ถือหุ้นสามารถลงทะเบียนล่วงหน้าได้ 2 ชั่วโมง ก่อนเริ่มการประชุม

การประชุมผู้ถือหุ้นทุกครั้ง บริษัท จัดให้กรรมการอิสระอย่างน้อย 1 คน
เป็นผู้รับมอบอำนาจแทนผู้ถือหุ้นที่ไม่สะดวกเข้าประชุมและแจ้งไว้ในหนังสือนัดประชุม
ผู้ถือหุ้นมีสิทธิออกเสียงลงคะแนนแยกสำหรับแต่ละวาระที่เสนอ

3. การสื่อสารกับผู้มีส่วนได้เสีย

บริษัทตระหนักถึงสิทธิของผู้มีส่วนได้เสีย
โดยผู้มีส่วนได้เสียสามารถติดต่อสื่อสารในการแสดงความคิดเห็นต่างๆ
รวมถึงแจ้งเบาะแสในกรณีที่พบเห็นการกระทำที่ไม่ชอบด้วยกฎหมายหรือ จริยธรรมธุรกิจของบริษัท
หรือในกรณีที่มิได้รับความเป็นธรรม
โดยสามารถแจ้งเป็นลายลักษณ์อักษรส่งมาที่เลขานุการบริษัทตามที่อยู่ดังนี้

บริษัท แอดวานซ์ อินโฟร์ เซอร์วิส จำกัด (มหาชน)

สำนักเลขานุการบริษัท

414 ชั้น 1 อาคารอินทัช

ถนนพหลโยธิน แขวงสามเสนใน

เขตพญาไท กรุงเทพมหานคร 10400

หรือ E-mail ดังต่อไปนี้

companysecretary@ais.co.th

ทั้งนี้ ข้อคำถาม ข้อร้องเรียน ข้อเสนอแนะต่างๆ จะส่งต่อให้หน่วยงานที่เกี่ยวข้องดำเนินการ
เพื่อให้มีการแก้ไข ปรับปรุง สรุปผลเพื่อรายงานต่อคณะกรรมการบริษัทต่อไป^(1/)

ในการประชุมผู้ถือหุ้น บริษัทได้กำหนดให้กรรมการบริษัททุกคน
โดยเฉพาะอย่างยิ่งประธานกรรมการบริษัท
และประธานกรรมการชุดย่อยเข้าร่วมประชุมเพื่อตอบคำถามต่อที่ประชุมผู้ถือหุ้นทุกคราวไป นอกจากนี้
ในการประชุมผู้ถือหุ้น

ทุกครั้งจะมีคณะกรรมการตรวจสอบซึ่งเป็นกรรมการอิสระร่วมอยู่ด้วย
โดยประธานที่ประชุมหรือบุคคลที่ได้รับมอบหมายจากประธานที่ประชุม
มีหน้าที่จัดสรรเวลาให้อย่างเหมาะสม ส่งเสริมให้มีการแสดงความเห็นและซักถามในที่ประชุม
เปิดโอกาสให้ผู้ถือหุ้นมีสิทธิเท่าเทียมกันใน
การตรวจสอบการดำเนินงานของบริษัทให้แสดงความคิดเห็นและข้อเสนอแนะต่างๆ
รวมทั้งมีการบันทึกประเด็นซักถามและข้อคิดเห็นที่สำคัญไว้ในรายงานการประชุม

2.3 บทบาทต่อผู้มีส่วนได้เสีย

บริษัทตระหนักถึงสิทธิของผู้มีส่วนได้ส่วนเสียต่างๆ
และมีนโยบายที่จะดูแลให้ความมั่นใจโดยจัดลำดับความสำคัญให้แก่ ผู้มีส่วนได้ส่วนเสีย ทั้งผู้ถือหุ้น
พนักงาน ผู้บริหาร ลูกค้า คู่ค้า เจ้าหนี้
ตลอดจนสาธารณชนและสังคมโดยรวมอย่างเหมาะสมและจะให้มีการร่วมมือกันระหว่างผู้มีส่วนได้ส่วนเสียในกลุ่มต่างๆ
ตามบทบาทและหน้าที่เพื่อให้กิจการของบริษัทดำเนินไปด้วยดี
มีความมั่นคงและตอบสนองผลประโยชน์ที่เป็นธรรมแก่ทุกฝ่าย

3.การเปิดเผยสารสนเทศและความโปร่งใส

บทบาทหน้าที่ของคณะกรรมการเกี่ยวกับการเปิดเผยสารสนเทศและความโปร่งใส

1)  คณะกรรมการมีหน้าที่ในการเปิดเผยสารสนเทศทั้งที่เป็นสารสนเทศทางการเงินและที่ไม่ใช่ทางการเงินอย่างครบถ้วนเพียงพอ
    เชื่อถือได้และทันเวลา
    เพื่อให้ผู้ถือหุ้นและผู้มีส่วนได้เสียของบริษัทได้รับสารสนเทศอย่างเท่าเทียมกัน

2)  กำหนดให้มีหน่วยงานผู้ลงทุนสัมพันธ์ (Investor Relations)
    เพื่อเป็นตัวแทนบริษัทในการสื่อสารสารประชาสัมพันธ์ข้อมูลข่าวสารที่เป็นประโยชน์ให้ผู้ถือหุ้น
    ผู้ลงทุน นักวิเคราะห์หลักทรัพย์ และผู้ที่เกี่ยวข้องได้รับทราบข้อมูลของบริษัท
    ซึ่งผู้สนใจสามารถติดต่อขอข้อมูลต่างๆ จากหน่วยงานนักลงทุนสัมพันธ์ได้ที่ โทร. (66) 2299
    5014 หรือ Email: investor@ais.co.th หรือที่เว็บไซต์ของแผนกนักลงทุนสัมพันธ์
    http://investor.ais.co.th อีกทั้งมีหน่วยงาน Compliance ของบริษัท
    ดูแลในด้านการเปิดเผยข้อมูลแก่ตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
    (สำนักงาน ก.ล.ต.) เพื่อให้มั่นใจว่าได้ปฏิบัติตามระเบียบ
    ข้อบังคับของกฎหมายที่เกี่ยวข้องอย่างครบถ้วน นอกจากนี้ บริษัทจัดให้มีวันนักลงทุนประจำปี
    (Annual Investor Day)
    เพื่อเปิดโอกาสผู้จัดการกองทุนและนักวิเคราะห์ได้มีความเข้าใจต่อการดำเนินธุรกิจ
    และการปฏิบัติงานในแต่ละส่วนงานของบริษัทได้มากขึ้น

3)  บริษัทมีนโยบายเปิดเผยสารสนเทศที่สำคัญต่อสาธารณชน ดังนี้

1.  วัตถุประสงค์ของบริษัท

2.  ฐานะการเงินและผลการดำเนินงานของบริษัทโครงสร้างการถือหุ้น และสิทธิในการออกเสียง

3.  รายชื่อกรรมการ กรรมการชุดย่อยต่างๆ ประธานกรรมการบริหาร ประธานเจ้าหน้าที่บริหาร
    และระบุค่าตอบแทนประธานกรรมการ กรรมการอิสระ และ กรรมการที่ไม่ได้เป็นผู้บริหาร

4.  ปัจจัยและนโยบายเกี่ยวกับการจัดการความเสี่ยงที่สามารถมองเห็นได้ทั้งที่เกี่ยวกับการดำเนินงานและการเงิน(Material
    foreseeable risk factors)

5.  นโยบายและโครงสร้างการกำกับดูแลกิจการ (Governance structures and
    policies) รวมทั้งความรับผิดชอบของคณะกรรมการในการรายงานทางการเงิน
    และรายงานของประธานกรรมการตรวจสอบ เป็นต้น

6.  เปิดเผยในรายงานประจำปีเกี่ยวกับจำนวนครั้งที่กรรมการ และ/หรือ
    กรรมการชุดย่อยแต่ละท่านเข้าร่วมประชุม
    โดยเปรียบเทียบกับจำนวนครั้งของการประชุมคณะกรรมการ
    และ/หรือคณะกรรมการชุดย่อยในแต่ละปี

  นอกจากนี้ บริษัทยังคงต้องเปิดเผยข้อมูลตามกฎหมายหรือข้อบังคับที่เกี่ยวข้อง
  เพื่อให้นักลงทุนและผู้ที่ เกี่ยวข้อง
  ทั้งที่เป็นผู้ถือหุ้นและผู้ที่สนใจจะถือหุ้นในอนาคตได้ใช้ประกอบการตัดสินใจลงทุน
  โดยผ่านช่องทางและ สื่อการเผยแพร่ข้อมูลต่างๆ ของตลาดหลักทรัพย์แห่งประเทศไทย
  ตลอดจนผ่านเว็บไซต์ของบริษัท ที่ http://investor.ais.co.th

4. การควบคุมและบริหารความเสี่ยง

4.1 การควบคุมภายใน (Internal Control) 

คณะกรรมการต้องจัดให้มีและรักษาไว้ซึ่งระบบควบคุมภายในเพื่อปกป้องเงินลงทุนของผู้ถือหุ้นและทรัพย์สินของบริษัท

คณะกรรมการมีหน้าที่สอบทานความมีประสิทธิภาพของระบบการควบคุมภายในอย่างน้อยปีละครั้งและรายงานให้ผู้ถือหุ้นทราบว่าได้กระทำการดังกล่าวแล้ว
การสอบทานต้องครอบคลุมในทุกเรื่องรวม ทั้งการควบคุมทางการเงิน
การดำเนินงานการกำกับดูแลการปฏิบัติงาน (Compliance Controls)
และการบริหารความเสี่ยง (Risk Management)

4.2 การตรวจสอบภายใน

บริษัทมีการจัดตั้งหน่วยงานตรวจสอบภายในโดยเป็นหน่วยงานหนึ่งในบริษัท
และรายงานตรงต่อคณะกรรมการตรวจสอบและผู้บริหารระดับสูง มีหน้าที่ในการให้คำปรึกษา
ตรวจสอบและประเมินระบบการควบคุมภายใน
ระบบบริหารความเสี่ยงและระบบการกำกับดูแลกิจการ

4.3 การบริหารความเสี่ยง (Risk Management)

บริษัทมีนโยบายที่จะบริหารความเสี่ยงต่างๆ ที่มีผลกระทบต่อบริษัท ทั้งปัจจัยภายในและภายนอก
ให้มีความเสี่ยงที่เหลืออยู่ในระดับที่เหมาะสมและยอมรับได้ โดยมีคณะกรรมการบริหารความเสี่ยง
(Risk Management Committee)
ซึ่งมีประธานกรรมการบริหารเป็นประธานและตัวแทนของทุกฝ่ายในบริษัท
เพื่อดำเนินการประเมินและสอบทานผลการประเมินความเสี่ยงจากหน่วยงานต่างๆ
รวมทั้งทบทวนและเสนอนโยบายที่เกี่ยวข้องกับการบริหารความเสี่ยงอย่างน้อยปีละครั้ง

การบริหารความเสี่ยงเป็นส่วนหนึ่งของการจัดทำ Business Plan ประจำปี
เพื่อให้การกำหนดแนวทางการจัดการความเสี่ยงนั้น สอดคล้องกับวัตถุประสงค์ เป้าหมาย
และแผนกลยุทธ์ต่างๆ ของบริษัท ทั้งนี้ผู้บริหารและพนักงานทุกคนในบริษัท เป็นเจ้าของความเสี่ยง
และมีหน้าที่ในการประเมินความเสี่ยงของแต่ละหน่วยงานและกระบวนการทำงานประเมินประสิทธิภาพของมาตรการควบคุมที่มีอยู่นำเสนอแผนและวิธีการในการลดความเสี่ยง
และรายงานให้ผู้บริหาร คณะกรรมการตรวจสอบ และคณะกรรมการบริษัท

โปรดพิจารณารายละเอียดเพิ่มเติมในส่วนที่ 1 เรื่อง ปัจจัยเสี่ยง และส่วนที่ 10 เรื่อง
การควบคุมภายใน การตรวจสอบภายในและการบริหารความเสี่ยง

5. ประมวลจริยธรรมธุรกิจ

บริษัท ได้จัดทำประมวลจริยธรรมธุรกิจ ซึ่งเป็นส่วนหนึ่งของนโยบายการกำกับดูแลกิจการเพื่อเป็นแนวทาง และ ข้อพึงปฏิบัติที่ดีให้กรรมการ ผู้บริหาร ตลอดจนพนักงานทุกๆ คนของบริษัท ได้ยึดมั่นปฏิบัติงาน ดำเนินธุรกิจบริษัทอย่างซื่อสัตย์ มีจริยธรรม ทั้งนี้ บริษัทได้แต่งตั้งคณะกรรมการจริยธรรมธุรกิจตั้งแต่ปี 2549 โดยประมวลจริยธรรมธุรกิจบริษัทมีเนื้อหาครอบคลุมในเรื่อง ดังนี้ 

5.1 ความรับผิดชอบต่อผู้ถือหุ้น

บริษัทมุ่งมั่นเป็นตัวแทนที่ดีของผู้ถือหุ้นในการดำเนินธุรกิจเพื่อสร้างความพึงพอใจสูงสุดให้กับผู้ถือหุ้น
โดยคำนึงถึงการเจริญเติบโตของมูลค่าบริษัทในระยะยาวด้วยผลตอบแทนที่ดีและต่อเนื่อง
รวมทั้งการดำเนินการเปิดเผยข้อมูลอย่างโปร่งใส และเชื่อถือได้ต่อผู้ถือหุ้น

5.2 ความรับผิดชอบต่อลูกค้า 

บริษัทมีความมุ่งมั่นในการสร้างความพึงพอใจและความมั่นใจให้กับลูกค้าที่จะได้รับผลิตภัณฑ์และบริการที่ดีมีคุณภาพ
ในระดับราคาที่เหมาะสม รวมทั้งรักษาสัมพันธภาพที่ดี จึงได้กำหนดแนวทางปฏิบัติไว้ดังต่อไปนี้

-   ผลิตสินค้าและบริการที่มีคุณภาพ
    โดยมุ่งมั่นที่จะยกระดับมาตรฐานให้สูงขึ้นอย่างต่อเนื่องและจริงจังเปิดเผยข่าวสารข้อมูลเกี่ยวกับสินค้าและบริการอย่างครบถ้วน
    ถูกต้อง และไม่บิดเบือนข้อเท็จจริง

-   กรรมการ ผู้บริหาร และพนักงานทุกระดับจะไม่เปิดเผยข้อมูลของลูกค้า
    โดยไม่ได้รับอนุญาตจากลูกค้าหรือจากผู้มีอำนาจของบริษัทก่อน
    เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

5.3 ความรับผิดชอบต่อคู่ค้าและเจ้าหนี้ 

การดำเนินธุรกิจกับคู่ค้าใดๆ
ต้องไม่นำมาซึ่งความเสื่อมเสียต่อชื่อเสียงของบริษัทหรือขัดต่อกฎหมายใดๆ
มีการคำนึงถึงความเสมอภาคในการดำเนินธุรกิจและผลประโยชน์ร่วมกันกับคู่ค้า
การคัดเลือกคู่ค้าต้องทำอย่างยุติธรรม ทั้งนี้
บริษัทถือว่าคู่ค้าเป็นปัจจัยสำคัญในการร่วมสร้างมูลค่าให้กับลูกค้า

บริษัทยึดมั่นในสัญญาและถือปฏิบัติตามเงื่อนไขที่มีต่อเจ้าหนี้เป็นสำคัญ ในการชำระคืนเงินต้น ดอกเบี้ย
และการดูแลหลักประกันต่างๆ

5.4 ความรับผิดชอบต่อพนักงาน

พนักงานเป็นทรัพยากรอันมีค่าสูงสุดและเป็นปัจจัยสำคัญสู่ความสำเร็จของบริษัท
บริษัทจึงได้มุ่งพัฒนาเสริมสร้างวัฒนธรรมและบรรยากาศการทำงานที่ดี
รวมทั้งส่งเสริมการทำงานเป็นทีม
ปฏิบัติต่อพนักงานด้วยความสุภาพและให้ความเคารพต่อความเป็นปัจเจกชน การว่าจ้าง
แต่งตั้งและโยกย้ายพนักงาน
จะพิจารณาบนพื้นฐานของคุณธรรมและการใช้ทรัพยากรบุคคลให้เกิดประโยชน์สูงสุดแก่บริษัท

บริษัทมีความรับผิดชอบในการดูแลรักษาสภาพแวดล้อมการทำงานให้มีความปลอดภัยต่อชีวิตและทรัพย์สินของพนักงานอยู่เสมอ
และยึดมั่นปฏิบัติตามกฎหมายว่าด้วยแรงงานอย่างเคร่งครัด

บริษัทเคารพในความเป็นส่วนตัวของพนักงาน ไม่นำข้อมูลส่วนตัว เช่น เงินเดือน
ประวัติการรักษาพยาบาล ครอบครัว ไปเปิดเผยให้กับบุคคลภายนอกหรือผู้ที่ไม่เกี่ยวข้อง
เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

5.5 การแข่งขันทางการค้ากับคู่แข่งขัน

บริษัทมีนโยบายสนับสนุนและส่งเสริมการแข่งขันทางการค้าอย่างเสรีและเป็นธรรม

บริษัทไม่มีนโยบายในการแข่งขันทางการค้าโดยใช้วิธีการใดๆ
ให้ได้มาซึ่งข้อมูลของคู่แข่งขันอย่างผิดกฎหมายและขัดต่อจริยธรรม

5.6 ความรับผิดชอบต่อสังคม สิ่งแวดล้อม และถือปฏิบัติ ตามปฏิญญาสากลว่าด้วยสิทธิมนุษยชน

บริษัทในฐานะเป็นบริษัทไทย ตระหนักและมีจิตสำนึกในบุญคุณของประเทศและเป็นส่วนหนึ่งของสังคม
ซึ่งต้องรับผิดชอบช่วยเหลือสังคม สนับสนุนกิจกรรมของท้องถิ่นที่บริษัทมีการดำเนินธุรกิจ

บริษัทมีนโยบายผลิตสินค้าและให้บริการใดๆ
ที่เป็นมิตรต่อสิ่งแวดล้อมและปฏิบัติตามกฎหมายสิ่งแวดล้อม

บริษัทส่งเสริมกิจกรรมการดูแลรักษาธรรมชาติและอนุรักษ์พลังงาน
และมีนโยบายที่จะคัดเลือกและส่งเสริมการใช้ผลิตภัณฑ์ที่เป็นมิตรกับสิ่งแวดล้อม

นอกจากนี้ บริษัทเชื่อมั่น และส่งเสริมการเคารพต่อสิทธิมนุษยชน และเสรีภาพ ขั้นพื้นฐานของบุคคล
โดยถือปฏิบัติตามปฏิญญาสากลว่าด้วยสิทธิมนุษยชน และหลักสากลอื่นๆ ^(1/)

5.7 ความขัดแย้งทางผลประโยชน์ (Conflict of Interests)

ในการทำงานให้กับบริษัทอาจเกิดสถานการณ์ที่ผลประโยชน์ส่วนตนของกรรมการ ผู้บริหาร
หรือพนักงานอาจขัดแย้งกับผลประโยชน์ของบริษัท
ความขัดแย้งทางผลประโยชน์นั้นอาจเกิดขึ้นได้ในหลายรูปแบบ
ดังนั้นบริษัทจึงได้กำหนดแนวทางที่ทุกคนพึงถือปฏิบัติ ดังนี้

1) การรับเงินหรือประโยชน์ตอบแทน

  กรรมการ ผู้บริหาร และพนักงาน ต้องไม่รับเงินหรือประโยชน์ตอบแทนใดๆ
  เป็นการส่วนตัวจากลูกค้า คู่ค้า ของบริษัทหรือจากบุคคลใดอันเนื่องจากการทำงานในนามบริษัท

  กรรมการ ผู้บริหาร และพนักงาน จะต้องไม่ให้กู้หรือกู้ยืมเงิน หรือเรี่ยไรเงิน
  สิ่งของจากลูกค้าหรือผู้ทำธุรกิจกับบริษัท
  เว้นแต่เป็นการกู้ยืมเงินจากธนาคารหรือสถาบันการเงินในฐานะของลูกค้าของธนาคารหรือสถาบันการเงินดังกล่าว

2) การประกอบธุรกิจอื่นนอกบริษัทและบริษัทย่อย

  การทำธุรกิจส่วนตัวใดๆ ของกรรมการ ผู้บริหาร และพนักงาน
  ต้องไม่กระทบต่อการปฏิบัติหน้าที่และเวลาทำงานของบริษัทและห้ามประกอบธุรกิจหรือมีส่วนร่วมในธุรกิจใดอันเป็นการแข่งขันกับธุรกิจของบริษัทและบริษัทย่อย
  ไม่ว่ากรรมการ ผู้บริหาร หรือพนักงานดังกล่าวจะได้รับประโยชน์โดยตรงหรือโดยทางอ้อมก็ตาม

3) การทำธุรกิจใดๆ กับบริษัทและบริษัทย่อย

  การทำธุรกิจใดๆ กับบริษัทและบริษัทย่อย ทั้งในนามส่วนตัว ครอบครัว หรือในนามนิติบุคคลใดๆ
  ที่กรรมการ ผู้บริหาร และพนักงาน นั้นมีส่วนได้ส่วนเสีย จะต้องเปิดเผยส่วนได้ส่วนเสียต่อบริษัท
  ก่อนเข้าทำรายการ

  ห้ามกรรมการ ผู้บริหาร และพนักงาน
  ที่มีส่วนได้เสียเป็นผู้อนุมัติในการตกลงเข้าทำรายการหรือกระทำการใดๆ ในนามบริษัท

  ผู้ทำรายการในนามบริษัทมีหน้าที่ต้องตรวจสอบความสัมพันธ์ของคู่ค้าว่าเกี่ยวข้องกับกรรมการ
  ผู้บริหาร และพนักงาน หรือไม่
  ก่อนทำรายการเพื่อป้องกันความขัดแย้งทางผลประโยชน์ใดๆที่อาจเกิดขึ้น ทั้งนี้
  นิยามของความสัมพันธ์ให้เป็นไปตามหลักเกณฑ์เรื่อง
  การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันของคณะกรรมการตลาดหลักทรัพย์แห่งประเทศไทย

4) การดำรงตำแหน่งกรรมการบริษัทภายนอกบริษัท 

  บริษัทไม่มีนโยบายที่จะส่งผู้บริหาร เข้าไปเป็นกรรมการในบริษัทอื่นนอกบริษัท
  ในกรณีที่ผู้บริหารของบริษัทจะเข้าดำรงตำแหน่งกรรมการในบริษัทอื่น
  ต้องได้รับการอนุมัติจากผู้มีอำนาจของบริษัท
  ยกเว้นการดำรงตำแหน่งกรรมการในองค์กรการกุศลที่ไม่แสวงหากำไร ทั้งนี้
  การดำรงตำแหน่งดังกล่าวจะต้องไม่ขัดต่อบทบัญญัติของกฎหมาย
  หรือข้อบังคับที่เกี่ยวข้องกับการดำเนินธุรกิจของบริษัท
  และต้องไม่ใช้ตำแหน่งงานในบริษัทไปใช้อ้างอิงเพื่อส่งเสริมธุรกิจภายนอก

ในการขออนุมัติให้เป็นไปตามอำนาจอนุมัติ ดังนี้

  -------------------------------------- --------------------------------
  ตำแหน่ง                                 อนุมัติโดย

  ผู้บริหารระดับตั้งแต่ 13 -15                  ประธานกรรมการบริหาร

  ผู้บริหารระดับ 15 ขึ้นไป                     คณะกรรมการบริหาร

  ผู้บริหารที่ดำรงตำแหน่งกรรมการบริษัท           คณะกรรมการบริษัท
  -------------------------------------- --------------------------------

5) การรับของขวัญและการรับเลี้ยงรับรองทางธุรกิจ 

  กรรมการ ผู้บริหาร และพนักงาน พึงหลีกเลี่ยงการรับของขวัญทั้งที่เป็นตัวเงินและมิใช่ตัวเงินจาก
  คู่ค้าหรือผู้ที่เกี่ยวข้องกับธุรกิจของบริษัท เว้นแต่ในเทศกาลหรือประเพณีนิยม แต่ต้องมีมูลค่าไม่เกิน
  5,000 บาท ในกรณีที่มีเหตุจำเป็นต้องรับของขวัญหรือทรัพย์สินอื่นใดในมูลค่าที่สูงกว่า 5,000
  บาท ให้รายงานผู้บังคับบัญชาเพื่อดำเนินการตามความเหมาะสม

  กรรมการ ผู้บริหาร และพนักงาน สามารถรับการเลี้ยงรับรองทางธุรกิจได้
  เพื่อประโยชน์ในธุรกิจของบริษัท
  และพึงหลีกเลี่ยงการรับเลี้ยงรับรองในลักษณะที่เกินกว่าเหตุความสัมพันธ์ปกติจากบุคคลอื่นที่เกี่ยวข้องกับ
  บริษัท หรือจะเป็นคู่ค้าในอนาคต

6) การเดินทางไปสัมมนา ดูงาน ทัศนศึกษา

  กรรมการ ผู้บริหารและพนักงาน สามารถรับเชิญไปดูงาน สัมมนาและทัศนศึกษา
  ซึ่งคู่ค้าเป็นผู้ออกค่าใช้จ่ายเดินทางให้ได้ ทั้งนี้
  เฉพาะเพื่อประโยชน์ในทางธุรกิจและต้องผ่านการอนุมัติจากผู้บังคับบัญชาที่มีอำนาจเท่านั้น
  แต่ห้ามรับเงินหรือประโยชน์อื่นใดจากคู่ค้า

5.8 การเสนอเงิน สิ่งจูงใจหรือรางวัล 

บริษัทไม่มีนโยบายเสนอเงิน สิ่งจูงใจของกำนัล สิทธิประโยชน์พิเศษ ในรูปแบบใดๆ แก่ลูกค้า
คู่ค้าของบริษัท หน่วยงานภายนอกหรือบุคคลใดๆ เพื่อให้ได้มาซึ่งธุรกิจ
ยกเว้นการให้การเลี้ยงรับรองทางธุรกิจตามประเพณีนิยม ส่วนลดการค้า
และโครงการส่งเสริมการขายของบริษัท

5.9 กิจกรรมทางการเมือง 

บริษัทมีนโยบายเป็นกลางทางการเมือง
โดยไม่บริจาคเงินสนับสนุนหรือกระทำการอันเป็นการฝักใฝ่พรรคการเมืองใดพรรคการเมืองหนึ่งและหลีกเลี่ยงกิจกรรมใดๆ
ที่อาจทำให้เกิดความเข้าใจว่าบริษัทมีส่วนเกี่ยวข้องหรือฝักใฝ่พรรคการเมืองใดพรรคการเมืองหนึ่ง

กรรมการ ผู้บริหาร
และพนักงานทุกระดับสามารถมีส่วนร่วมในกิจกรรมทางการเมืองภายใต้บทบัญญัติแห่งรัฐธรรมนูญ
แต่กรรมการ ผู้บริหาร หรือพนักงาน ต้องไม่แอบอ้างความเป็นพนักงานหรือนำทรัพย์สิน อุปกรณ์
เครื่องมือใดๆ ของบริษัท ไม่ใช้เพื่อประโยชน์ในการดำเนินการใดๆ
ในทางการเมืองและพึงหลีกเลี่ยงกิจกรรมใดๆ ที่อาจทำให้เกิดความเข้าใจว่าบริษัท
ได้ให้การสนับสนุนหรือฝักใฝ่ในพรรคการเมืองใดพรรคหนึ่ง

กรรมการ ผู้บริหาร และพนักงาน ต้องลาออกจากการเป็นพนักงาน
หากจะดำรงตำแหน่งทางการเมืองหรือลงสมัครรับเลือกตั้งในระดับท้องถิ่นหรือระดับประเทศ

5.10 การปกป้อง ดูแลรักษาทรัพย์สินของบริษัท 

กรรมการ ผู้บริหาร และพนักงานทุกระดับมีหน้าที่และความรับผิดชอบในการดูแลรักษา
การใช้ทรัพย์สินของกลุ่มบริษัท เพื่อประโยชน์สูงสุดของบริษัทโดยไม่นำไปใช้เพื่อประโยชน์ของตนเอง
หรือผู้อื่น

บริษัทมีนโยบายจะจัดทำเอกสารทางธุรกิจ บันทึกข้อมูลทางการเงินและบัญชี
และจัดทำรายงานทางการเงิน ด้วยความสุจริต ทันเวลา
ถูกต้องครบถ้วนตามกฎหมายที่เกี่ยวข้องและเป็นไปตามมาตรฐานการบัญชีที่รับรองโดยทั่วไป

กรรมการ ผู้บริหาร
พนักงานทุกคนต้องควบคุมข้อมูลความลับอย่างเหมาะสมและต้องไม่สื่อสารข้อมูลอันมีสาระสำคัญและยังมิได้เปิดเผยสู่สาธารณชน
ซึ่งได้รับรู้มาจากหน้าที่งาน ไปยังหน่วยงานอื่นๆ และบุคคลภายนอกที่ไม่สมควรต้องรับรู้ข้อมูลนั้น
และมีหน้าที่ต้องใช้ความพยายามอย่างดีที่สุด เพื่อป้องกันไว้ซึ่งข้อมูลที่เป็นความลับดังกล่าว ทั้งนี้
รวมไปถึงการจัดเก็บเอกสารข้อมูลที่เป็นความลับ

5.11 การใช้ข้อมูลภายในและการซื้อขายหลักทรัพย์ของบริษัท 

กรรมการ ผู้บริหาร และพนักงานทุกระดับต้องไม่ใช้ข้อมูลภายใน (Inside Information)
ของบริษัทที่มีสาระสำคัญ และยังไม่ได้เปิดเผยต่อสาธารณชนเพื่อประโยชน์ของตนเองหรือผู้อื่น

กรรมการ ผู้บริหาร และพนักงานของบริษัทมีสิทธิเสรีภาพในการลงทุนซื้อขายหลักทรัพย์ของกลุ่มบริษัท
แต่เพื่อป้องกันมิให้เกิดความขัดแย้งทางผลประโยชน์ กรรมการ ผู้บริหาร และพนักงาน
ควรหลีกเลี่ยงหรืองดการซื้อขายหลักทรัพย์ของกลุ่มบริษัท ในช่วงระยะเวลา 30
วันก่อนการเปิดเผยงบการเงินให้แก่สาธารณชน

5.12 การให้ข้อมูลข่าวสาร หรือให้สัมภาษณ์ต่อสื่อมวลชน หรือต่อสาธารณชน

การให้ข้อมูลใดๆ เกี่ยวกับบริษัท ต้องอยู่บนพื้นฐานข้อมูลที่ เป็นจริง ถูกต้อง
และปฏิบัติด้วยความระมัดระวัง

ผู้ที่ไม่มีหน้าที่เกี่ยวข้องหรือไม่ได้รับมอบหมาย
ไม่สามารถให้ข้อมูลข่าวสารหรือให้สัมภาษณ์ต่อสื่อมวลชนหรือต่อสาธารณชนใดๆ
เกี่ยวกับหรือพาดพิงบริษัท ไม่ว่าในด้านใด อันอาจส่งผลกระทบต่อชื่อเสียง
และการดำเนินธุรกิจของบริษัท

5.13 รายการระหว่างกัน

ในกรณีที่มีการทำรายการระหว่างกัน บริษัทจะปฏิบัติตามหลักเกณฑ์และขั้นตอนในการพิจารณาอนุมัติ
โดยคำนึงถึงประโยชน์สูงสุดของบริษัทเป็นสำคัญ
โดยถือเสมือนหนึ่งเป็นรายการที่กระทำกับบุคคลภายนอก (On an arms' length basis)

5.14 การปฏิบัติตามกฎหมาย ระเบียบ และข้อบังคับ 

กรรมการ ผู้บริหาร และพนักงานต้องปฏิบัติตนให้อยู่ในกรอบของกฎหมาย ระเบียบ ข้อบังคับ
และต้องไม่มีส่วนรู้เห็น ช่วยเหลือ หรือกระทำการใดๆ อันเป็นการละเมิด ฝ่าฝืนกฎหมาย ระเบียบ
ข้อบังคับ

5.15 การจัดการและการรักษาจริยธรรมธุรกิจ

1) กรรมการ ผู้บริหาร และพนักงานทุกคนต้องรับทราบ ทำความเข้าใจ
และปฏิบัติตามจริยธรรมธุรกิจอย่างเคร่งครัด หากพบว่ามีการฝ่าฝืนหรือกระทำการใดๆ
ที่ขัดต่อจริยธรรมธุรกิจบริษัท จะพิจารณาและดำเนินการตามความเหมาะสม
และในกรณีที่การกระทำดังกล่าวขัดต่อระเบียบ และ ข้อบังคับการทำงานด้วยแล้ว
บริษัทจะพิจารณาลงโทษตามลักษณะแห่งความผิดตามควรแก่กรณี

2) กรรมการ ผู้บริหาร และพนักงานทุกคนมีหน้าที่ลงนามรับทราบจริยธรรมธุรกิจนี้
เมื่อเข้าเป็นพนักงานและเมื่อมีการเปลี่ยนแปลง

3) ผู้บริหารและผู้บังคับบัญชาต้องเป็นแบบอย่างที่ดีในการปฏิบัติตามจริยธรรมธุรกิจ
และมีหน้าที่ในการสอดส่องดูแลและส่งเสริมผู้ใต้บังคับบัญชาปฏิบัติตามจริยธรรมธุรกิจที่กำหนด

4) กำหนดให้มีคณะกรรมการจริยธรรมธุรกิจ ประกอบด้วย
ประธานเจ้าหน้าที่บริหารของบริษัทเป็นประธาน หัวหน้าหน่วยงานตรวจสอบภายใน
หัวหน้าหน่วยงานกฎหมาย หัวหน้าหน่วยงานทรัพยากรบุคคล และหน่วยงานอื่นๆ
ที่เกี่ยวข้องเป็นกรรมการ โดยมีหน้าที่และความรับผิดชอบ ดังนี้

-   ดูแลปรับปรุงจริยธรรมธุรกิจให้มีความเหมาะสมและทันสมัย โดยได้รับอนุมัติจากคณะกรรมการ

-   รับเรื่องร้องเรียนการกระทำที่อาจจะฝ่าฝืนจริยธรรมธุรกิจ
    รวมทั้งดำเนินการสอบสวนข้อเท็จจริง

-   ตอบชี้แจงข้อซักถามและตีความในกรณีที่มีข้อสงสัย

-   จัดทำรายงานให้ คณะกรรมการบริหารทราบเป็นประจำทุกปี

-   ดูแลการสร้างจิตสำนึกและการอบรมพนักงานให้มีความรู้ความเข้าใจจริยธรรมธุรกิจและเสริมสร้างให้พนักงานทุกคนยึดถือและปฏิบัติ

-   แต่งตั้งคณะทำงานเพื่อดำเนินการตามที่คณะกรรมการจริยธรรมธุรกิจมอบหมาย

5) ในการขอยกเว้นการปฏิบัติตามจริยธรรมธุรกิจนี้ให้แก่ผู้บริหารและกรรมการ
จะต้องได้รับการอนุมัติจากคณะกรรมการบริษัท

5.16 การรายงานการไม่ปฏิบัติตามจริยธรรมธุรกิจ และการคุ้มครองผู้ให้ข้อมูล

กรรมการ ผู้บริหาร และพนักงานมีหน้าที่ต้องรายงานการปฏิบัติที่อาจขัดต่อจริยธรรมธุรกิจที่พบเห็น
หรือถูกกดดัน / บังคับให้กระทำการใดๆ
ที่เป็นการขัดต่อจริยธรรมธุรกิจโดยให้รายงานต่อผู้บังคับบัญชา หรือผู้บริหารระดับสูง
หรือคณะกรรมการจริยธรรมธุรกิจ แล้วแต่กรณี

บริษัทได้กำหนดนโยบายการให้ข้อมูลการกระทำผิด และ/หรือการทุจริต การสอบสวน
และการคุ้มครองผู้ให้ข้อมูล (Reporting and Investigation of Misconduct and/or
Fraud and Whistle-Blower Protection Policy) รวมถึงขั้นตอนต่างๆ
เพื่อสนับสนุนให้กรรมการ ผู้บริหารและพนักงาน
สามารถรายงานการพบเห็นการทุจริตหรือการปฏิบัติที่อาจขัดต่อจริยธรรมธุรกิจ

บริษัทมีนโยบายรักษาข้อมูลความลับ และคุ้มครองผู้ที่รายงานเป็นอย่างดี
และผู้รายงานไม่ต้องรับโทษใดๆ หากกระทำโดยเจตนาดี^(1/)

^(1/) ปรับปรุงเมื่อวันที่ 25 มีนาคม 2554

การแสดงความรับผิดชอบต่อสังคม (Corporate Social Responsibility)

การดำเนินธุรกิจด้วยการกำกับดูแลกิจการที่ดี มุ่งสร้างความเติบโตให้แก่สังคมไทยอย่างยั่งยืน
นับเป็นภารกิจสำคัญที่บริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส
ยึดมั่นมาตลอดระยะเวลา 21 ปี
และจะยังคงเคียงข้างและรับผิดชอบต่อผู้มีส่วนได้ส่วนเสียทุกกลุ่มดังที่ยึดถือปฏิบัติมา
โดยการดำเนินงานทุกส่วนขององค์กรจะอยู่บนพื้นฐานของความรับผิดชอบต่อสังคม (Corporate
Social Responsibility) อันประกอบด้วย การกำกับดูแลกิจการที่ดี
การประกอบธุรกิจด้วยความเป็นธรรม ความรับผิดชอบต่อสิ่งแวดล้อม ต่อผู้บริโภค ต่อพนักงาน
และต่อชุมชน

การกำกับดูแลกิจการที่ดี

  บริษัทมีการกำหนดนโยบายการกำกับดูแลกิจการที่ดี เพื่อให้คณะกรรมการ ผู้บริหาร
  และพนักงานของบริษัทถือปฏิบัติ ซึ่งนโยบายดังกล่าวได้รับการอนุมัติจากคณะกรรมการบริษัท

  ในปี 2554 บริษัทได้มีการพิจารณาทบทวนนโยบายและแผนงานการพัฒนาการกำกับดูแลกิจการที่ดี
  และดำเนินกิจกรรมอันเกี่ยวเนื่องกับการกำกับดูแลกิจการที่ดีในส่วนต่างๆดังนี้

-   กำหนดให้มีเรื่องการปกป้องสิทธิของผู้ถือหุ้นและการส่งเสริมให้ผู้ถือหุ้นใช้สิทธิ
    โดยครอบคลุมสิทธิพื้นฐานตามกฎหมาย เช่น การมีส่วนแบ่งในกำไรของกิจการ
    การซื้อขายหรือโอนหุ้น การได้รับข่าวสาร ข้อมูลของกิจการอย่างเพียงพอ
    การเข้าร่วมประชุมเพื่อใช้สิทธิออกเสียงในที่ประชุมผู้ถือหุ้นเพื่อแต่งตั้งหรือถอดถอนกรรมการ
    กำหนดค่าตอบแทนกรรมการ แต่งตั้งผู้สอบบัญชีและกำหนดจำนวนเงินค่าสอบบัญชี และเรื่องอื่นๆ
    ที่มีผลกระทบต่อบริษัท เป็นต้น

-   ให้ข้อมูลสำคัญเกี่ยวกับบริษัทที่เป็นปัจจุบันผ่านทางเว็บไซต์ของบริษัท

-   เปิดโอกาสให้ผู้ถือหุ้นส่วนน้อยเสนอเรื่องเพื่อบรรจุเป็นวาระการประชุมเป็นการล่วงหน้า 3
    เดือนก่อนวันสิ้นสุดรอบบัญชี (1 ตุลาคม – 31 ธันวาคม 2554)
    โดยส่งหนังสือถึงคณะกรรมการผ่านทางเว็บไซต์หรืออีเมล์

-   เปิดโอกาสให้ผู้ถือหุ้นได้มีเวลาศึกษาข้อมูลประกอบการประชุมล่วงหน้าผ่านเว็บไซต์ของบริษัทอย่างน้อย
    30 วันก่อนวันประชุมผู้ถือหุ้น

-   เปิดโอกาสให้ผู้ถือหุ้นแสดงความคิดเห็นและซักถามในเรื่องที่เกี่ยวข้องกับวาระการประชุมหรือเกี่ยวข้องกับบริษัท

-   เปิดโอกาสให้ผู้ถือหุ้นได้เลือกกรรมการเป็นรายคน

-   จัดให้มีนโยบายการให้ข้อมูลการกระทำผิดและการทุจริต การสอบสวน
    และการคุ้มครองผู้ให้ข้อมูล เพื่อให้ฝ่ายจัดการ ผู้บริหาร
    และกรรมการดำเนินการตามนโยบายและหลักการดังกล่าวได้อย่างมีประสิทธิภาพ

-   กำหนดให้มีนโยบายการเปิดเผยสารสนเทศเพื่อให้การเปิดเผยสารสนเทศของบริษัทแก่ผู้ถือหุ้นและผู้ลงทุนเป็นไปอย่างถูกต้อง
    เพียงพอ ทันเวลา เท่าเทียม และเป็นไปตามกฎหมายและกฎระเบียบต่างๆ
    อีกทั้งเพื่อส่งเสริมความเชื่อมั่นของผู้ลงทุนเกี่ยวกับความเชื่อถือได้และซื่อตรงของบริษัท

-   ดำเนินการเปิดเผยข้อมูลและความโปร่งใสต่อนักลงทุน

    -   เพื่อให้นักลงทุนได้เข้าถึงและเข้าใจข้อมูลของบริษัท อย่างถูกต้องชัดเจน
        บริษัทจัดแถลงผลประกอบการเป็นรายไตรมาสต่อนักวิเคราะห์และนักลงทุนโดยมีผู้บริหารเข้าร่วม
        พร้อมทั้งเปิดโอกาสให้สอบถามข้อมูลจากผู้บริหารโดยตรง

    -   บริษัทให้ความสำคัญกับนักลงทุนทุกกลุ่มทั้งรายย่อยและสถาบัน
        ทั้งภายในประเทศและต่างประเทศอย่างเท่าเทียม โดยบริษัทเข้าร่วมงาน
        Opportunity Day ที่จัดโดยตลาดหลักทรัพย์แห่งประเทศไทยทุกไตรมาส
        รวมถึงร่วมกับบริษัทหลักทรัพย์ต่างๆ
        ให้ผู้บริหารเข้าพบให้ข้อมูลกับนักลงทุนทั้งในประเทศและต่างประเทศ (Roadshow)
        เป็นประจำทุกปี
        รวมทั้งเปิดโอกาสให้นักวิเคราะห์หรือผู้ลงทุนที่สนใจได้เข้าพบผู้บริหารโดยตรงมากที่สุด

    -   บริษัทเน้นความถูกต้อง โปร่งใสและครบถ้วนของข้อมูล
        โดยมีการนำเสนอข้อมูลที่เกี่ยวข้องผ่านช่องทางต่างๆ อาทิ
        เว็บไซต์ของตลาดหลักทรัพย์แห่งประเทศไทย เว็บไซต์ของนักลงทุนสัมพันธ์ของทางบริษัท
        หรือการส่งจดหมายอิเล็กทรอนิกส์แจ้งเหตุการณ์ข้อมูลสำคัญ

    -   บริษัทมีหน่วยงานนักลงทุนสัมพันธ์ที่ทำหน้าเป็นผู้ดูแลให้ข้อมูลต่อนักลงทุนโดยตรง
        โดยจัดช่องทางสำหรับติดต่อสื่อสารให้กับนักวิเคราะห์หรือนักลงทุนเพื่อติดต่อสื่อสารกับบริษัทได้สะดวก
        อาทิ การโทรศัพท์โดยตรง การประชุมทางไกลผ่านโทรศัพท์ (Conference call)
        ทั้งนี้
        เพื่อเป็นการหลีกเลี่ยงการปฏิบัติและการใช้ข้อมูลอย่างไม่เป็นธรรมซึ่งอาจนำไปสู่ผลกระทบต่อราคาหลักทรัพย์อย่างไม่เหมาะสม
        บริษัทได้กำหนดช่วงเวลางดติดต่อสื่อสารกับนักวิเคราะห์หรือนักลงทุนเกี่ยวกับข้อมูลทางการเงินก่อนประกาศผลประกอบการในแต่ละไตรมาสล่วงหน้าเป็นเวลา
        30 วัน
        โดยในช่วงเวลาดังกล่าวผู้บริหารและผู้แทนบริษัทจะหลีกเลี่ยงการเปิดเผยข้อมูลเชิงการเงินต่อสาธารณะ
        บริษัท ยึดมั่นในหลักการเปิดเผยข้อมูลอย่างเท่าเทียม ทันท่วงที
        และเป็นข้อมูลที่ถูกต้องเชื่อถือได้ต่อสาธารณะ

-   จัดให้มีการอบรมและพัฒนาความรู้แก่กรรมการ

    -   จัดให้มีการปฐมนิเทศกรรมการใหม่ที่ได้รับการแต่งตั้ง

    -   จัดให้มีการบรรยายความรู้ในด้านเทคโนโลยีแก่กรรมการ
        รวมถึงแลกเปลี่ยนความรู้ทางด้านเทคโนโลยีและการบริหารจัดการ

จากการที่บริษัทได้ให้ความสำคัญต่อการกำกับดูแลกิจการที่ดีมาอย่างต่อเนื่อง ทำให้ในปี 2554
บริษัทได้รับผลการประเมินจากผลสำรวจรายงานการกำกับดูแลกิจการที่ดีของบริษัทจดทะเบียน
(Thai Institute of Directors) ในระดับ “ดีเลิศ” หรือ [][][][][] เป็นปีที่ 3
ติดต่อกัน

ความรับผิดชอบต่อสิ่งแวดล้อม

การเป็นเครือข่ายที่เป็นมิตรต่อสิ่งแวดล้อม

ด้วยความเป็นผู้ให้บริการเครือข่ายโทรศัพท์เคลื่อนที่ที่มุ่งตอบสนองให้ผู้ใช้บริการสามารถใช้บริการได้อย่างสะดวก
มีประสิทธิภาพ โทรได้ต่อเนื่องในทุกที่ทุกเวลา
บริษัทจึงมุ่งลงทุนสร้างเครือข่ายให้ครอบคลุมทุกพื้นที่การใช้งานของประชากรทั่วประเทศมาอย่างต่อเนื่อง
โดยนอกจากการให้ความสำคัญต่อปัจจัยด้านโครงสร้างวิศวกรรมและสภาพแวดล้อมของสถานีฐานแล้ว
บริษัทยังคำนึงถึงการเป็นเครือข่ายที่เป็นมิตรต่อสิ่งแวดล้อม (Green Network) ด้วย
โดยใช้พลังงานทดแทนจากธรรมชาติมาประยุกต์ใช้ในการสร้างกระแสไฟฟ้าให้แก่สถานีฐานโทรศัพท์เคลื่อนที่
การนำน้ำมันไบโอดีเซลมาใช้เป็นเชื้อเพลิงสำหรับเครื่องกำเนิดไฟฟ้ามาใช้ในสถานีฐาน
การติดตั้งผนังประหยัดพลังงาน เพื่อเป็นการรักษาอุณหภูมิในชุมสายโทรศัพท์ได้นานกว่าเดิม
โดยไม่จำเป็นต้องใช้เครื่องปรับอากาศขนาดใหญ่อีกต่อไป
และการสร้างสถานีฐานที่ใช้พัดลมคุณภาพสูง
ตลอดจนการทยอยปรับเปลี่ยนสถานีฐานเดิมซึ่งใช้เครื่องปรับอากาศมาเป็นการใช้พัดลม
ซึ่งปัจจุบันมีสถานีฐานที่ใช้พัดลมคุณภาพสูงมากกว่า 10,000 สถานี คิดเป็นร้อยละ 60
ของสถานีฐานทั้งหมด โดยการดำเนินการเช่นนี้ นอกจากจะช่วยลดสาร CFC ในบรรยากาศแล้ว
ยังทำให้ประหยัดการใช้พลังงานในแต่ละสถานีฐานได้ถึงร้อยละ 30

การกำจัดซากแบตเตอรี่โทรศัพท์เคลื่อนที่

บริษัทให้ความสำคัญต่อการกำจัดซากแบตเตอรี่โทรศัพท์เคลื่อนที่ที่ใช้งานภายในกิจการโดยต้องคำนึงถึงสิ่งแวดล้อมและต้องไม่สิ้นเปลืองการใช้ทรัพยากรธรรมชาติเพิ่มเติม
ด้วยการกำจัดแบบการนำไปเข้ากระบวนการรีไซเคิล
โดยบริษัทที่ได้รับการรับรองมาตรฐานและได้รับการยอมรับจากทั่วโลก
พร้อมทั้งได้รณรงค์ให้ประชาชนเห็นถึงอันตรายของซากแบตเตอรี่โทรศัพท์เคลื่อนที่หากทิ้งไม่ถูกวิธี
และเพื่อความปลอดภัยของร่างกายและลดมลพิษในสิ่งแวดล้อม
เอไอเอสจึงเชิญชวนให้ประชาชนมาร่วมกันนำแบตเตอรี่โทรศัพท์เคลื่อนที่ที่เสื่อมสภาพหรือไม่ใช้แล้ว
ไม่ว่าจะเป็นตราสินค้าใดหรือรุ่นใด มาทิ้ง ณ สำนักงานบริการเอไอเอส ทั้ง 33 สาขา ทั่วประเทศ
เพื่อนำไปเข้ากระบวนการรีไซเคิลต่อไป พร้อมทั้งได้ร่วมกับบริษัท ซีแพค จำกัด
ซึ่งเป็นลูกค้าองค์กรของเอไอเอส
ด้วยการรณรงค์ให้พนักงานบริษัทซีแพคทิ้งแบตเตอรี่โทรศัพท์อย่างถูกวิธีและรวบรวมนำมาเข้ากระบวนการรีไซเคิลต่อไป

ความรับผิดชอบด้านสังคม

บริษัทมุ่งให้บริการที่ดีด้วยเครือข่ายที่มีคุณภาพและครอบคลุมทุกพื้นที่การใช้งานเพื่อให้ผู้ใช้บริการได้รับความสะดวกในการติดต่อสื่อสารอย่างมีประสิทธิภาพ
พร้อมทั้งสรรหาบริการที่ดีและนวัตกรรมใหม่ๆอันเป็นประโยชน์ต่อการดำเนินชีวิตประจำวัน
ตลอดจนสามารถตอบสนองทุกความต้องการของผู้ใช้บริการอย่างคุ้มค่าและเป็นธรรม
แม้ในภาวะวิกฤติน้ำท่วมครั้งใหญ่ในปลายปี 2554
ผู้บริหารและพนักงานได้เร่งระดมกำลังเพื่อให้สถานีฐานต่างๆที่อยู่ในพื้นที่น้ำท่วมทำงานได้อย่างปกติเพื่อให้ผู้ใช้บริการสามารถใช้งานได้ตามปกติ
ทั้งนี้บริษัทได้กำหนดแนวทางปฏิบัติไว้ดังนี้

-   การปฏิบัติต่อผู้บริโภคอย่างเป็นธรรม

    -   ผลิตสินค้าและบริการที่มีคุณภาพ
        ตลอดจนพัฒนาบริการใหม่ๆให้ครอบคลุมความต้องการและไลฟ์สไตล์ที่หลากหลายของลูกค้าทั้งประเภทบุคคลและนิติบุคคล

    -   นำเสนอบริการที่ดูแลลูกค้าอย่างครบวงจรตลอดช่วงเวลาการเป็นลูกค้า เช่น
        การดูแลโปรโมชั่นที่ดีที่สุดให้ในช่วง 6 เดือนแรก
        การจัดโปรโมชั่นที่เหมาะสมให้อย่างต่อเนื่องเมื่อโปรโมชั่นใกล้หมด
        การจัดโทรศัพท์เคลื่อนที่ทดแทนกรณีที่เครื่องเดิมสูญหาย
        การดูแลและแจ้งเตือนเมื่อมียอดใช้งานสูงผิดปกติ การส่งมอบสิทธิพิเศษให้ในวันเกิด
        เป็นต้น

    -   สรรหาสิทธิพิเศษต่างๆ ที่เป็นประโยชน์ต่อการดำเนินชีวิตเพื่อนำเสนอแก่ลูกค้า
        ภายใต้สัญลักษณ์ “เอไอเอส พลัส” และ “เซเรเนด”
        โดยร่วมกับพันธมิตรทางธุรกิจที่หลากหลายและครอบคลุมทั่วประเทศ

    -   เพิ่มช่องทางการบริการให้แก่ลูกค้าสามารถติดต่อได้อย่างสะดวกและกว้างขวางมากยิ่งขึ้น

    -   เปิดเผยข่าวสารข้อมูลเกี่ยวกับสินค้าและบริการอย่างครบถ้วน ถูกต้อง
        และไม่บิดเบือนข้อเท็จจริง

    -   มีระบบจัดเก็บข้อมูลการใช้บริการของลูกค้า และข้อมูลรายการส่งเสริมการขายต่างๆ
        เพื่อใช้ตรวจสอบในกรณีลูกค้าร้องขอ

    -   มีพนักงานที่มีความเข้าใจในตัวสินค้าและบริการของบริษัทประจำอยู่ ณ ศูนย์บริการต่างๆ
        ทั่วประเทศ เพื่อตอบคำถาม ข้อสงสัย และแก้ไขปัญหาที่เกี่ยวข้องกับการใช้บริการ
        โดยบริษัทได้ดำเนินการฝึกอบรมพัฒนาบุคลากรอย่างต่อเนื่องเพื่อการบริการที่มีประสิทธิภาพสูงขึ้น

    -   จัดทำสัญญาข้อตกลงการใช้บริการตามหลักเกณฑ์กฎหมายที่เกี่ยวข้องกำหนดไว้ ทั้งนี้
        ข้อสัญญาและเงื่อนไขการใช้บริการมีความชัดเจนทั้งเรื่องอัตราการค่าใช้บริการ
        การชำระค่าใช้บริการ ระยะเวลาการใช้บริการ และการยกเลิกการใช้บริการ เป็นต้น

    -   ไม่เปิดเผยข้อมูลของลูกค้า
        โดยไม่ได้รับอนุญาตจากลูกค้าหรือจากผู้มีอำนาจของกลุ่มบริษัทก่อน
        เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

-   การคุ้มครองด้านสุขภาพและความปลอดภัยของผู้บริโภค

    -   การก่อสร้างเสาสัญญาณ มีความปลอดภัยตามมาตรฐานการก่อสร้างทางวิศวกรรม

    -   มีการประเมินการแผ่คลื่นแม่เหล็กไฟฟ้าจากสถานีฐานซึ่งเป็นไปตามมาตรฐานความปลอดภัยของสากล
        และการติดตั้งสถานีฐาน บริษัทดำเนินการตามประกาศ กทช. เรื่อง
        หลักเกณฑ์และมาตรการกำกับดูแลความปลอดภัยต่อสุขภาพของมนุษย์จากการใช้เครื่องวิทยุคมนาคม
        พ.ศ.2550

    -   มีการติดป้ายสัญลักษณ์การแผ่คลื่นแม่เหล็กไฟฟ้าตามหลักเกณฑ์ที่กฎหมายกำหนด

    -   มีการเผยแพร่เอกสารส่งเสริมความรู้ความเข้าใจเกี่ยวกับคลื่นแม่เหล็กไฟฟ้า

-   การบริโภคอย่างยั่งยืน

    -   มีการส่งเสริมการจัดเก็บแบตเตอรี่ที่เสื่อมสภาพหรือไม่ใช้แล้วจากผู้บริโภคและประชาชน
        เพื่อนำไปรีไซเคิลตามมาตรฐานที่ได้รับการยอมรับจากทั่วโลก ผ่านโครงการ “เอไอเอส
        คืนแบต คืนโลก”

-   การบริการ การสนับสนุน และการยุติข้อร้องเรียน ข้อโต้แย้งแก่ผู้บริโภค

    -   มีบริการเปลี่ยนเครื่องใหม่
        ในกรณีที่ซื้อเครื่องโทรศัพท์แล้วมีการชำรุดบกพร่องหรือไม่สามารถใช้งานได้ตามปกติ
        ภายใน 7 วัน หลังจากวันที่ซื้อ

    -   มีพนักงานฝ่ายลูกค้าสัมพันธ์ ดูแล แก้ไข ตอบคำถาม และชี้แจงข้อสงสัยปัญหาต่างๆ
        ให้กับลูกค้าเพื่อทำความเข้าใจกับลูกค้าเบื้องต้น

    -   มีการโฆษณาประชาสัมพันธ์ ผ่านสื่อต่างๆ เช่น โทรทัศน์ หนังสือพิมพ์ นิตยสาร
        เพื่อให้ทราบถึงการบริการของหน่วยงาน Call Center ที่เป็นพนักงานที่ดูแล แก้ไข
        ปัญหาต่างๆให้กับลูกค้า

    -   มีศูนย์รับเรื่องร้องเรียนเพื่อชี้แจง แก้ไข และยุติปัญหาข้อโต้แย้งของลูกค้า

-   การปกป้องข้อมูลและความเป็นส่วนตัวของผู้บริโภค

    -   บริษัทมีการจัดเก็บข้อมูลส่วนบุคคลเท่าที่จำเป็นตามที่กฎหมายกำหนดไว้
        และได้รับความยินยอมจากลูกค้า
        โดยลูกค้าระบบรายเดือนต้องมีการสมัครใช้บริการแจ้งชื่อ-สกุล ที่อยู่
        สำหรับลูกค้าระบบเติมเงินต้องแสดงตนเป็นผู้ใช้บริการ

    -   บริษัทมีนโยบายในการเก็บรักษาและป้องกันการเปิดเผยข้อมูลของลูกค้าของลูกค้าอย่างเคร่งครัด

    -   กรณีข้อมูลส่วนตัว บริษัทมีระบบให้ลูกค้าสามารถตรวจสอบข้อมูลได้ด้วยตนเอง เช่น
        e-Service

    -   กรณีข้อมูลการใช้บริการ บริษัทจัดเก็บข้อมูลของการใช้บริการของลูกค้าย้อนหลังไว้ 3
        เดือน ลูกค้าสามารถขอตรวจสอบข้อมูลของตนเองได้

    -   บริษัทมีระบบป้องกันการเข้าถึงข้อมูลของลูกค้า เช่น กำหนดสิทธิการเข้าข้อมูล
        การใช้รหัสประจำตัวในการเข้าถึงข้อมูล

-   การเข้าถึงบริการที่จำเป็น

    -   บริษัทมีระบบการแจ้งเตือนทาง SMS และโทรศัพท์ ในกรณีที่ลูกค้ามีค่าใช้บริการค้างชำระ

    -   บริษัทมีรถ Mobile
        เพื่อช่วยเหลือในกรณีที่พื้นที่ให้บริการประสบปัญหาการใช้งานจากเหตุภัยธรรมชาติ

-   การให้ความรู้และสร้างความตระหนัก

    -   มีการเผยแพร่เอกสารทำความเข้าใจเกี่ยวกับการแผ่คลื่นแม่เหล็กไฟฟ้าจากสถานี
        และความปลอดภัยจากการใช้เครื่องวิทยุคมนาคม

    -   มีศูนย์บริการรับเรื่องร้องเรียนตลอดจนการแก้ไขปัญหา ความเดือนร้อนให้แก่ลูกค้า

-   การดูแลลูกค้าในภาวะวิกฤตน้ำท่วม

    -   นำรถสถานีฐานเคลื่อนที่เข้าไปรองรับการใช้งานในพื้นที่ประสบภัยน้ำท่วม

    -   เติมเงินฟรีให้แก่ลูกค้าที่อยู่ในพื้นที่น้ำท่วม จำนวน 1 ล้านราย คิดเป็นเงิน 30 ล้านบาท
        และเติมเงินลูกค้าที่ศูนย์อพยพ และศูนย์พักพิงต่างๆ

    -   ขยายระยะเวลาการใช้งาน
        และยกเว้นการระงับสัญญาณการให้บริการที่ครบกำหนดชำระค่าบริการในพื้นที่

ความรับผิดชอบต่อพนักงาน

การจ้างงาน

ในปี 2554 เป็นปีที่บริษัทยังคงรับพนักงานเพิ่มอย่างต่อเนื่อง ทั้งพนักงานที่ปฏิบัติงานด้านบริการ
และพนักงานด้านเทคนิค
เพื่อเตรียมความพร้อมในการบริหารเครือข่ายให้สามารถรองรับเทคโนโลยีใหม่ๆ ในอนาคต
เพื่อร่วมกันพัฒนา และสร้างสรรค์บริการใหม่ๆ

บริษัทดำเนินการสรรหาคัดเลือกพนักงาน โดยระบบความเสมอภาคและเป็นธรรม (Merit
System) มีกระบวนการทดสอบข้อเขียน การสัมภาษณ์ โดยคณะกรรมการผู้มีประสบการณ์ความรู้
ความสามารถ อย่างโปร่งใส

บริษัทเน้นการดูแลพนักงานเสมือนสมาชิกในครอบครัวเดียวกัน
พนักงานจะได้รับการดูแลเรื่องค่าตอบแทน สิทธิประโยชน์ และสวัสดิการอย่างเหมาะสม
ภายใต้บรรยากาศการทำงานที่อบอุ่น แบ่งปันประสบการณ์
การช่วยเหลือเกื้อกูลกันระหว่างรุ่นพี่รุ่นน้อง  ส่งเสริมระบบพี่เลี้ยงสอนงาน 
เพื่อให้พนักงานมีความสุขในการทำงาน

นอกจากนี้ในฐานะที่บริษัทเป็นส่วนหนึ่งของสังคมไทย
บริษัทตระหนักในคุณค่าและความสามารถของพนักงานที่พิการทางสายตา และผู้พิการทางการได้ยิน
โดยเปิดโอกาสผู้พิการได้ปฏิบัติงานในตำแหน่งที่เหมาะสมกับความรู้ ความสามารถ
ปัจจุบันมีผู้พิการทางสายตา และผู้พิการทางการได้ยิน ปฏิบัติงานในตำแหน่ง พนักงานลูกค้าสัมพันธ์
ประจำหน่วยงานเอไอเอส คอล เซ็นเตอร์

การบริหารสวัสดิการ

บริษัทจัดให้มีสวัสดิการ และสิทธิประโยชน์แก่พนักงาน และครอบครัวพนักงานอย่างสม่ำเสมอ
โดยมีนโยบายการจัดสวัสดิการแบบยืดหยุ่น (Flexible Benefit)
เพื่อให้ตรงกับความต้องการของพนักงานมากที่สุด สวัสดิการที่สำคัญได้แก่

-   การตรวจสุขภาพประจำปี

-   ห้องพยาบาล และแพทย์ประจำ

-   ค่ารักษาพยาบาล   การประกันสุขภาพ  ประกันชีวิต

-   กองทุนสำรองเลี้ยงชีพ ที่บริษัทช่วยสมทบเพิ่มอายุการทำงานสูงสุด 7%

-   การให้ทุนบุตรพนักงาน 

-   สหกรณ์ออมทรัพย์เอไอเอส 

-   ของเยี่ยมผู้ป่วย

-   เงินช่วยกรณีกรณีพนักงานสมรส 

-   เงินช่วยเหลือกรณีประสบภัยพิบัติ เช่นน้ำท่วม 

-   เงินช่วยเหลือกรณีบุคคลในครอบครัว (สามี ภรรยา บุตร) เสียชีวิต

-   อนุญาตให้ลากิจเนื่องในโอกาสวันเกิด หรือเพื่อปฏิบัติภารกิจในการดูแลบุคคลในครอบครัว
    (สามี ภรรยา บุตร) กรณีเจ็บป่วย เป็นต้น

-   ดูแลให้พนักงานมีสุขภาพกายและสุขภาพจิตดี
    จัดทำศูนย์ออกกำลังกายมาตรฐานและห้องคาราโอเกะภายในบริษัท

นอกจากการจัดสวัสดิการตามปกติแล้ว ในช่วงที่มีการระบาดของไข้หวัดใหญ่สายพันธุ์ใหม่
บริษัทได้จัดให้มีมาตรการรณรงค์ให้ความรู้แก่พนักงานในการดูแลและรักษาสุขภาพ
จัดหาวัคซีนที่มีประสิทธิภาพ เพื่อให้บริการฉีดวัคซีนแก่พนักงาน และบุคคลในครอบครัว

การบริหารค่าจ้าง และผลตอบแทน

บริษัทดำเนินนโยบายการบริหารค่าตอบแทนที่ยึดหลักเป็นธรรม เหมาะสม
สอดคล้องตามความรู้ความสามารถ (Pay for Person)
เหมาะสมตามผลการปฏิบัติการที่ผ่านกระบวนการประเมินผลการปฏิบัติงาน (Pay for
Performance) ตามความความเหมาะสมของตำแหน่งงาน (Pay for Position)
โดยมีการสำรวจค่าตอบแทนกับตลาดแรงงานภายนอก และบริษัทชั้นนำ
เพื่อปรับปรุงค่าตอบแทนให้เหมาะสม สามารถแข่งขันในอุตสาหกรรมเดียวกัน
และเพื่อดึงดูดผู้มีความรู้ ความสามารถใหม่ๆ เข้ามาร่วมงานกับริษัท

กิจกรรมพนักงานสัมพันธ์ (Employee Relations)

บริษัทจัดกิจกรรมส่งเสริมความสัมพันธ์ที่ดีระหว่างพนักงานกับพนักงาน
และพนักงานกับบริษัทอย่างต่อเนื่อง โดยเปิดโอกาสให้พนักงานได้มีเวทีแสดงความคิดเห็น
และร่วมกิจกรรมต่างๆ หลากหลายรูปแบบ เพื่อสร้างให้เกิดความเป็นน้ำหนึ่งใจเดียวกัน
เกิดความสุขในการทำงานร่วมกันในองค์กร

สำหรับในปี 2554 นี้ บริษัทยังคงดำเนินกิจกรรมเพื่อส่งเสริมความสัมพันธ์พนักงานมากขึ้น
และปลูกฝังคุณธรรมให้กับพนักงาน พร้อมสร้างจิตสำนึกที่ดีต่อเพื่อนพนักงาน องค์กร
และสังคมระดับประเทศมากขึ้น

นอกจากนี้ บริษัทยังคงมีกิจกรรมพนักงานสัมพันธ์ต่างๆ  มากหมาย อาทิ

-   กิจกรรมพี่เอไอเอสอาสา พาน้องเปิดโลกกว้าง
    จัดขึ้นเพื่อให้พนักงานได้สมัครร่วมเป็นพี่จิตอาสา
    ได้เป็นส่วนหนึ่งในการพัฒนาความรู้ของเยาวชนไทย
    โดยนำนักเรียนในโรงเรียนที่ยากไร้มาเปิดโลกทัศน์หาความรู้จากนอกห้องเรียน
    สถานที่ที่พาน้องๆ ไป อาทิ เมืองโบราณ สยามโอเชี่ยนเวิลด์ ศูนย์การเรียนรู้ TK park
    เป็นต้น

-   กิจกรรมพี่อาสายิ้มหวานวันเด็ก จากกิจกรรม “เอไอเอสยิ้มหวานวันเด็ก”
    ที่บริษัทจัดให้กับเด็กพิการจากสถานสงเคราะห์ต่างๆ ทั่วประเทศต่อเนื่องทุกปี
    บริษัทมุ่งเน้นให้พนักงานได้ร่วมเป็นพี่อาสาดูแลน้องๆ ที่มาร่วมกิจกรรม โดยให้น้องๆ
    ได้รับความรักความอบอุ่นและการดูแลอย่างใกล้ชิดจากพี่ๆ เอไอเอส

-   กิจกรรมงานเลี้ยงฉลองปีใหม่ (Staff Party)
    เป็นกิจกรรมที่จัดขึ้นเพื่อให้พนักงานได้พบปะสังสรรค์
    สร้างความสัมพันธ์ที่ดีระหว่างพนักงานกับพนักงาน และพนักงานกับบริษัทมากขึ้น
    โดยรูปแบบกิจกรรมจะแตกต่างกันไป ในปี 2554 นี้ จัดในรูปแบบ AIS Cowboy Town
    จัดเลี้ยงอาหาร พร้อมตกแต่งสไตล์ cowboy
    และเปิดโอกาสให้พนักงานได้มีส่วนร่วมกับการแสดงโชว์ต่างๆ
    และเพลิดเพลินไปกับการแสดงจากศิลปินที่พนักงานชื่นชอบ

-   กิจกรรม กีฬาสี (AIS Sport Day) เป็นกิจกรรมที่เปิดโอกาสให้พนักงานได้ออกกำลังกาย
    และสร้างความสัมพันธ์ที่ดีระหว่างพนักงานผ่านกิจกรรมร่วมกัน อาทิ จัดประกวด
    พาเหรดกองเชียร์ ลีดเดอร์ จัดแข่งกีฬาแชร์บอล ฟุตซอล และกีฬาฮาเฮ เป็นต้น

-   กิจกรรมวันครอบครัวเอไอเอส (AIS Family Day) กิจกรรมจัดขึ้นให้กับผู้บริหาร
    พนักงานและครอบครัวได้พบปะและร่วมกิจกรรมต่างๆ เพื่อสร้างความสัมพันธ์อันดีระหว่างกัน

-   โครงการเพื่อนช่วยเพื่อน
    เป็นโครงการที่จัดขึ้นเพื่อเป็นศูนย์กลางความช่วยเหลือจากเพื่อนพนักงานสู่เพื่อนพนักงานในองค์กรเดียวกัน
    อาทิ หากพนักงานประสบความเดือดร้อนได้รับความเจ็บป่วย หรือประสบภัยพิบัติ
    พนักงานทุกคนสามารถช่วยเหลือโดยโอนเงินผ่านบัญชีของพนักงานที่ได้รับความเดือดร้อน
    ซึ่งจะช่วยบรรเทาความเดือดร้อนได้อย่างทันท่วงที

-   กิจกรรมวันแม่  บริษัทจัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน 
    180    รูป และบริจาคเงินให้กับวัดพระบาทน้ำพุ 
    พร้อมแจกต้นมะลิให้กับพนักงานและประชาชนทั่วไปบริเวณหน้าอาคารอินทัช ทาวเวอร์
    พร้อมทั้งจัดกิจกรรมให้พนักงาน ชื่อกิจกรรม “Sushi for Mom”
    จัดขึ้นเพื่อให้พนักงานได้มีส่วนร่วมกิจกรรมทำซูชิและนำกลับไปให้คุณแม่เพื่อแสดงถึงความรักที่มีต่อแม่ของพนักงาน

-   กิจกรรมวันพ่อ  จัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน 185 รูป
    และบริจาคเงินให้กับวัดพระบาทน้ำพุ  บริเวณหน้าอาคารอินทัช ทาวเวอร์

-   กิจกรรมรดน้ำดำหัวครอบครัวเอไอเอสในวันสงกรานต์
    เพื่อให้พนักงานได้สืบสานวัฒนธรรมไทยที่ดีงาม
    และเปิดโอกาสให้พนักงานได้ใกล้ชิดกับผู้บริหารมากขึ้น
    บริษัทได้จัดให้มีการรดน้ำขอพรจากผู้บริหารของบริษัท

-   กิจกรรมขายสินค้าราคาพิเศษ จัดขึ้นเป็นประจำปีละ 2 ครั้ง บริเวณลานจอดรถอาคารอินทัช
    ทาวเวอร์ โดยให้พนักงานได้มีส่วนร่วมในการออกร้านเป็นผู้ขายสินค้า
    และยังสามารถเลือกซื้อสินค้าราคาพิเศษจากบริษัทผู้ผลิตรายใหญ่ที่นำสินค้ามาออกร้านในราคาพิเศษ
    ทั้งนี้ภายในงานได้สอดแทรกกิจกรรมเพื่อสังคม อาทิ
    สอยดาวการกุศลนำรายได้ไปช่วยเหลือผู้ประสบภัยน้ำท่วม เป็นต้น

-   กิจกรรมเพื่อบุตร-หลานพนักงาน (AIS KID Camp)
    จัดขึ้นให้กับบุตรและหลานของพนักงานที่อยู่ในช่วงเวลาปิดภาคเรียน
    ได้มีโอกาสเข้าร่วมกิจกรรมที่บริษัทจัดขึ้นภายใน 1 วัน
    โดยกิจกรรมจะสอดแทรกการพัฒนาความคิดสร้างสรรค์ ความกล้าแสดงออก
    และการใช้ว่างให้เกิดประโยชน์

-   กิจกรรมวันรวมพลัง สร้างโลโก้ใหม่ของชาวเอไอเอส วันที่ 29 กันยายน 2554
    เป็นวันที่บริษัทเอไอเอสได้ประกาศเปลี่ยนโลโก้ใหม่ “ชีวิตในแบบคุณ” อย่างเป็นทางการ
    พนักงานกว่า 1,500 คน รวมตัวกันหน้าศูนย์การค้าเซ็นทรัลเวิลด์ เพื่อร่วมส่งพลัง
    แปลสัญลักษณ์เป็นรูปโลโก้เอไอเอสใหม่ (Human logo) พร้อมร่วมเดินขบวน (Troop)
    ประชาสัมพันธ์โลโก้ใหม่กับผู้บริหารทั่วประเทศอีกด้วย

-   กิจกรรมวันก่อตั้งบริษัท ปีนี้เป็นปีที่บริษัทครบรอบการเปิดให้บริการปีที่ 21
    ผู้บริหารและพนักงานร่วมกันทำบุญเพื่อความเป็นสิริมงคล

-   กิจกรรมโหวตภาพพนักงาน (Voting Picture)
    กิจกรรมที่สร้างให้เกิดความสัมพันธ์ที่ดีระหว่างพนักงานด้วยกัน
    โดยพนักงานจะส่งรูปภาพตามหัวข้อที่บริษัทกำหนด อาทิ เทศกาลลอยกระทง
    บริษัทจะให้พนักงานส่งรูปภาพที่ถ่ายในวันลอยกระทงกับครอบครัวหรือเพื่อนๆ
    และส่งเข้ามาร่วมโหวตภาพเพื่อชิงรางวัลต่างๆ มากมาย

-   บริษัทส่งมอบความห่วงใยสู่พนักงานที่ประสบภัยน้ำท่วม จากมหาภัยพิบัติน้ำท่วมที่เกิดขึ้นในปี
    2554 ส่งผลให้พนักงานได้รับผลกระทบ ได้รับความเดือดร้อนจากน้ำท่วมไปแล้วเกือบ 2,000
    คน พนักงานอีกกว่า 2,000 คน ได้รับผลกระทบทั้งการดำรงชีพและการเดินทาง
    โดยบริษัทได้ดูแลพนักงานในหลากหลายรูปแบบดังนี้

    1.  เปิดสาย HR Hotline ให้พนักงานแจ้งขอความช่วยเหลือเหตุน้ำท่วมเร่งด่วน ที่เบอร์ 0
        2614 0111 ตลอด 24 ชม. โดยมีทีมงาน HR
        ทั้งภูมิภาคและส่วนกลางเป็นผู้รับเรื่องช่วยเหลืออย่างต่อเนื่อง

    2.  จัดเงินช่วยเหลือให้พนักงาน เพื่อบรรเทาความเดือดร้อนจากสภาวะน้ำท่วม
        โดยหากเป็นบ้านของพนักงานเอง ของพ่อแม่ หรือของคู่สมรส
        ที่อาศัยอยู่ประจำได้รับความเสียหาย พนักงานจะได้รับเงินช่วยเหลือรายละ 25,000
        บาท หากเป็นบ้านเช่าหรือหอพัก ได้รายละ 10,000 บาท
        รวมถึงบ้านพ่อแม่ที่ถึงแม้พนักงานไม่ได้อาศัยอยู่ประจำ แต่บริษัทก็ดูแลและไม่ทอดทิ้ง
        พนักงานจะได้รับเงินช่วยเหลือเยียวยาอีก 5,000 บาท

    3.  จัดหาที่พักชั่วคราวให้พนักงานและครอบครัว ณ บริเวณใกล้ที่ทำการสำนักงาน
        โดยพนักงานที่ไม่สะดวกย้ายเข้ามาอยู่ ณ ที่พักที่จัดไว้ให้ พนักงานก็สามารถเบิกค่าที่พักได้
        800 บาทต่อคืนจนถึงวันที่ 10 พ.ย. 54 หลังจากนี้ระหว่างเดือน พ.ย. – ธ.ค.
        หากบ้านของพนักงานยังมีน้ำท่วมขัง พนักงานสามารถหาที่พักชั่วคราวเองได้
        และสามารถเบิกบริษัทได้รายละ 6,000 บาทต่อเดือน

    4.  จัดเตรียมที่จอดรถให้พนักงานมาจอดตามอาคารใกล้กับบริษัทกว่า 1,000 คัน

    5.  จ่ายเงินเดือนงวดเดือนตุลาคมเต็มจำนวนตั้งแต่วันที่ 21 ตุลาคมล่วงหน้าเวลาปกติ 1
        สัปดาห์

    6.  ให้สิทธิเบิกเงินล่วงหน้าได้ 1 เดือน ตามอัตราเงินเดือนปัจจุบัน
        สำหรับพนักงานที่ต้องการซ่อมแซมที่อยู่อาศัย หรือมีค่าใช้จ่ายจำเป็นอื่นๆ
        ที่เกี่ยวเนื่องจากสถานการณ์น้ำท่วม

    7.  แจกถุงยังชีพ 2,000 ถุง เสื้อชูชีพ 750 ตัว น้ำดื่ม 5,000 ขวด
        และจัดเตรียมเครื่องกรองน้ำในทุกชั้นของอาคารสำนักงานใหญ่ บนถนนพหลโยธิน
        โดยให้พนักงานนำภาชนะมาบรรจุเองได้อย่างไม่จำกัด

    8.  ให้ข้อมูลข่าวสารที่เกี่ยวข้องกับสถานการณ์น้ำท่วมทั้งหมด ตั้งแต่เส้นทางการจราจร
        แหล่งรวมเบอร์โทรฉุกเฉิน แหล่งรวมที่พักชั่วคราว ศูนย์พักพิงต่างๆ Tips ป้องกันน้ำท่วม
        ฯลฯ แก่พนักงานในทุกช่องทางทั้ง Intranet, E-mail, และ SMS

    9.  จัดตั้งกองทุน “ชาวเอไอเอส รวมพลังปันน้ำใจ บริจาคเงินช่วยเหลือเพื่อนพนักงาน”
        เมื่อวันที่ 16 ก.ย. 54 ที่ผ่านมาจนถึงวันที่ 31 ต.ค.54
        ซึ่งเป็นความช่วยเหลือที่ได้รับจากเพื่อนพนักงานในรูปของการโอนเงินผ่านบัญชีโครงการ
        เป็นจำนวนเงินทั้งสิ้นถึง 140,000 บาท
        โดยจะมีการกระจายส่งมอบให้กับพนักงานที่เดือดร้อนทุกคน
        นอกเหนือจากสวัสดิการและความช่วยเหลือต่างๆ ที่บริษัทมอบให้

การพัฒนาบุคลากร

บริษัทให้ความสำคัญในการพัฒนาบุคลากรทุกระดับมาอย่างต่อเนื่อง เพื่อมุ่งพัฒนาขีดความสามารถ
และส่งเสริมให้เกิดความก้าวหน้าในอาชีพ อันจะสร้างความสุข
ความภาคภูมิใจในความสำเร็จของการเรียนรู้และเติบโตควบคู่กับองค์กร ทั้งนี้ ในปี 2554
บริษัทได้จัดรูปแบบและวิธีการพัฒนาที่หลากหลาย ดังนี้

1.  การพัฒนากลุ่มผู้บริหาร

    1.  Executive Coaching เพื่อเป็นการพัฒนาทักษะการเป็นผู้นำที่พัฒนา
        และสร้างผู้นำในรุ่นต่อไป ด้วยหลักการ Leaders Grow Leaders

    2.  Action Learning
        เพื่อให้ผู้บริหารได้มีประสบการณ์เรียนรู้จากการปฏิบัติงานในโครงการที่ได้รับมอบหมายนอกเหนือจากภารกิจหลัก

    3.  Management Open-Up เป็นกิจกรรมการเรียนรู้ร่วมกันระหว่างกลุ่มผู้บริหารในหัวข้อ
        ผู้นำ 6 ลักษณะ (Six Leadership styles) โดยผ่านรูปแบบ Management
        Theater

    4.  การอบรม สัมมนา ศึกษา ดูงาน ทั้งใน และต่างประเทศ

    5.  Regional Job Rotation และ Executives Trainee
        เพื่อให้ผู้บริหารได้เปิดมุมมอง ประสบการณ์ในงานที่หลากหลาย
        อันจะทำให้เกิดความพร้อมในทุกๆด้าน ทั้งด้านบริหาร และด้านวิชาชีพ

2.  การพัฒนาพนักงานตามสายวิชาชีพ

    1.  สายงาน Engineer นอกจากอบรม สัมมนาในหลักสูตรที่เป็นเทคโนโลยีใหม่ๆ
        เพื่อพัฒนาทักษะสำคัญต่อการปฏิบัติงานในวิชาชีพ ยังได้รับการพัฒนาทักษะทางด้าน Soft
        Skill เช่น ทักษะการนำเสนองาน การพัฒนา Emotional Intelligent, Human
        Mindfulness, Discover Your Strength Through Your Style
        เพื่อให้พนักงานสามารถนำมาประยุกต์ใช้ในการปฏิบัติงาน
        และการดำเนินชีวิตได้อย่างเต็มศักยภาพ
        สร้างโอกาสความก้าวหน้าได้อย่างสอดคล้องกับสายอาชีพ นอกจากนั้น
        ยังดำเนินโครงการ Hands On Operation, SO Harmony
        ซึ่งเป็นโครงการที่สนับสนุนให้เกิด Employee Engagement ในสายงาน
        ซึ่งกิจกรรมที่เกิดขึ้นในโครงการเกิดขึ้นจากการรับฟังความคิดห็น
        ข้อเสนอแนะจากพนักงาน และทุกคนในกลุ่มเป้าหมายมีส่วนร่วมอย่างแท้จริง, โครงการ
        Maximizing Team Performance
        เป็นโครงการที่ยกระดับผลการปฏิบัติงานของพนักงานที่ได้รับการคัดเลือก
        ด้วยการใช้แผนพัฒนารายบุคล (IDP)

-   โครงการ Technical Certificate เพื่อ Certify พนักงานสายงาน Engineer
    ในระดับ Specialist, Professional, Master ทางด้าน IP Competency และ IT
    Competency เพื่อยกระดับความรู้ความสามารถในระดับสากล

-   โครงการ Hands On Operation เป็นโครงการสนับสนุนให้เกิด Employee Engagement
    ในสายงานปฏิบัติการ โดยจัดทำ Focus Group เพื่อรับฟังความคิดเห็นพนักงาน
    และกำหนดจัดตั้งเป็นคณะทำงาน 5 กลุ่มประกอบไปด้วย Attitude Team,
    Communication Team, Management Method Team, Management Role Team และ
    Innovation Team เพื่อส่งเสริมให้มีกิจกรรมทั้ง 5 ด้านตลอดปี

-   โครงการ Maximizing Team Performance ที่จัดขึ้นต่อเนื่องเป็นปีที่ 3
    ในสายงานปฏิบัติการ ในการยกระดับผลการปฏิบัติงานของพนักงาน (Selective) ให้สูงขึ้น
    ด้วยการใช้แผนพัฒนารายบุคคล (IDP) ที่เน้นการติดตามผลอย่างใกล้ชิด
    เพื่อให้หัวหน้างานของกลุ่มเป้าหมายได้เรียนรู้กระบวนการทำแผนพัฒนารายบุคคล (IDP)
    อย่างเป็นระบบ ครอบคลุมทุกปัจจัยที่อาจส่งผลต่อการปฏิบัติงานของพนักงาน (ความรู้ ทักษะ
    พฤติกรรม และคุณลักษณะที่เหมาะสมกับตำแหน่งงาน)
    อันจะช่วยเพิ่มประสิทธิผลของแผนพัฒนารายบุคคลที่กำหนดไว้

-   หลักสูตร Community Relations (CR) เน้นที่สายงานปฏิบัติการ
    และสายงานปฏิบัติการด้านการบริการที่ปฏิบัติงานตามภูมิภาค เพื่อให้มีความรู้ความเข้าใจ
    และสามารถทำแผนกลยุทธ์ในการสร้างชุมชนสัมพันธ์ เรื่อง การติดตั้งเสาสัญญาณโทรศัพท์ AIS
    ตลอดจนการทำกิจกรรมชุมชนสัมพันธ์กับประชาชนในพื้นที่

    1.  พนักงานสายงานการตลาด

-   จัดกิจกรรม Collaborative Orchestra เพื่อสร้างความเข้าใจลึกซึ้งระหว่างทีมงาน
    รู้จักปรับตัว เปิดใจรับฟัง สร้างความเชื่อมั่น รวมทั้งเข้าใจบทบาทหน้าที่ของตนเอง
    มีความรับผิดชอบเพื่อให้ทีมขับเคลื่อนได้อย่างคล่องแคล่ว เกิดผลงานที่มีประสิทธิภาพและ
    ประสิทธิผล

-   จัดหลักสูตร Human Mindfulness Development
    เพื่อให้พนักงานเกิดความรู้ความเข้าใจเกี่ยวกับหลักความสำคัญและกระบวนการพัฒนาตนเองอย่างมีสติ
    เข้าใจคุณค่าของการทำงานร่วมกันอย่างมีความสุข

-   จัดหลักสูตร ศาสตร์แห่งการ Shopping
    เพื่อเพิ่มเติมความรู้ในด้านพฤติกรรมผู้บริโภคและสามารถวิเคราะห์พฤติกรรมการซื้อของลูกค้าได้ดียิ่งขึ้น

-   จัดหลักสูตร Digi Marketing เพื่อคงไว้ซึ่งความเป็นผู้นำ Trend การตลาด Digital
    ในธุรกิจการสื่อสารและเพิ่มพูนความรู้ในเรื่อง Trend ใหม่ๆของการตลาด Digital

-   จัดหลักสูตร Strategic Key Account Management : A Flourishing tool for
    Business Success เพื่อให้สามารถวางแผนเชิงกลยุทธ์ในการดูแลบริหารกลุ่มลูกค้าองค์กร
    และรู้ถึงต้นทุนค่าใช้จ่ายในการขาย เพื่อบริการการขายให้มีประสิทธิภาพ
    การสร้างจุดแข็งของการขาย Business Solution ให้ตรงกับความต้องการของลูกค้า
    รวมถึงการบริหารและสร้างความสัมพันธ์กับลูกค้าองค์กร

-   จัดหลักสูตร Turn Passion to Success เพื่อสร้างขวัญ กำลังใจให้กับพนักงาน
    และสร้างแรงจูงใจในการทำงานอย่างมีความสุข
    ตลอดจนสามารถดึงศักยภาพของตนเองออกมาใช้ได้อย่างมีประสิทธิภาพ

    1.  พนักงานกลุ่มให้บริการลูกค้าและพนักงานขาย

-   การพัฒนาศักยภาพของพนักงานให้มีความรู้ด้าน Internet Protocol
    เพื่อให้สามารถรองรับเทคโนโลยีใหม่ๆ ในการให้บริการลูกค้า

-   กิจกรรม ครองใจลูกค้าด้วย LIFEe
    เพื่อยกระดับการบริการโดยปลูกฝังวัฒนธรรมการให้บริการแบบ LIFEe
    เพื่อส่งมอบบริการแก่ลูกค้าในทุกจุดบริการได้อย่างมีประสิทธิภาพ
    เพื่อรักษาความเป็นผู้นำในด้านการบริการ

-   มอบรางวัล “คนพันธุ์ LIFEe”
    เพื่อเป็นการแสดงความชื่นชมและขอบคุณพนักงานที่เป็นแบบอย่างที่ดีในการปฏิบัติงานและสะท้อนพฤติกรรม
    LIFEe ได้อย่างชัดเจน

2.  การพัฒนาพนักงานกลุ่มดาวเด่น (Talent)

-   มีการพัฒนาตาม Roadmap ที่ได้ออกแบบเพื่อมุ่งเน้นให้พนักงานกลุ่ม Talent
    ได้เรียนรู้อย่างรวดเร็ว และนำมาใช้ในงานที่เป็นภารกิจหลัก และงานที่ได้รับมอบหมายพิเศษ
    ทำให้พนักงานในกลุ่มนี้ได้สั่งสมประสบการณ์ทั้งทางตรงและทางอ้อม

-   จัดให้มีการหมุนเปลี่ยนเวียนงาน การศึกษาดูงาน การเข้าร่วมสัมมนาต่างประเทศ
    โครงงานใหม่ๆ เพื่อพัฒนางาน และบริการออกสู่ตลาดเพื่อให้ลูกค้าได้ใช้งานจริง

-   การมอบหมายให้เป็นต้นแบบในการเรียนรู้ และพัฒนาตนเอง และนำมาถ่ายทอดสู่เพื่อนร่วมงาน
    กลุ่มเป้าหมายเกี่ยวข้อง เพื่อการสร้างแรงบันดาลใจในการเรียนรู้
    และพัฒนาตนเองอย่างต่อเนื่องให้ผู้อื่น
    ซึ่งนอกจากจะเป็นการสร้างสัมพันธภาพในกลุ่มเครือข่ายให้ดียิ่งขึ้นแล้ว
    ยังเป็นการสร้างความภาคภูมิใจในความสำเร็จให้กลุ่ม Talent อีกด้วย

3.  ทุนการศึกษา
    เป็นโครงการที่บริษัททำมาอย่างต่อเนื่องเพื่อส่งเสริมให้พนักงานมีโอกาสในการพัฒนาความรู้
    ความสามารถของตนเองเพื่อเติบโตและก้าวหน้าไปพร้อมกับองค์กร
    โดยเป็นทุนการศึกษาระดับปริญญาโทในประเทศ จำนวน 4 ทุนและต่างประเทศ จำนวน 2 ทุน
    ต่อปี

4.  การบริหารความรู้

-   บริษัทได้มีระบบการบริหารจัดการความรู้ภายในองค์กร หรือที่รู้จักในชื่อ nokhook
    โดยพนักงานทุกระดับสามารถมีส่วนร่วมในการแบ่งปันความรู้ที่เกิดขึ้นภายในองค์กรได้อย่างเป็นรูปธรรม
    การจัดกลุ่ม CoPs ตามความเชี่ยวชาญ การสร้างกระบวนการแลกเปลี่ยนเรียนรู้ผ่าน Social
    Media

-   Innovation Festival จัดแสดงผลงานนวัตกรรมเพื่อเผยแพร่ความรู้ทางด้าน
    Innovation ของพนักงานในองค์กร และจัดการศึกษาดูงานแสดงนิทรรศการที่น่าสนใจ
    เพื่อสร้างแรงบันดาลใจในการคิดสร้างสรรค์ให้กับพนักงาน

-   พัฒนาระบบ nokhook 2.0 เพื่อให้พนักงานเข้าถึงแหล่งความรู้ที่มีคุณภาพได้โดยง่าย
    และน่าสนใจ

5.  การสร้างวัฒนธรรมหรือค่านิยมองค์กร

-   The AIS Way@FASTMOVING หลักสูตรส่งเสริมวัฒนธรรมในองค์กร

-   หลักสูตร Collaborative Communication for Synergistic Team
    เป็นกิจกรรมการเรียนรู้ที่จัดขึ้นให้กับหน่วยงานที่มีการทำงานแบบข้ามสายงาน (Cross
    Function) เน้นเรื่อง Collaborative Teamwork และนำ Culture
    ของบริษัทมาใช้ในการทำกิจกรรมร่วมกัน

-   Innovation Camp ส่งเสริมให้พนักงานแสดงออกในเรื่องของ Innovation

6.  โครงการยกย่องและประกาศเกียรติคุณพนักงาน (Employee Recognition Program)

-   Eureka Awards ส่งเสริมให้พนักงานคิดสร้างสรรค์ผลงานทางด้าน Innovation
    เพื่อตอบโจทย์กลยุทธ์การดำเนินงานขององค์กร

-   Trainer Hall of Fame
    จัดขึ้นเพื่อมอบรางวัลให้กับวิทยากรภายในที่มีผลการสอนดีในแต่ละปี

-   The Star Awards
    จัดขึ้นเพื่อมอบรางวัลให้กับพนักงานที่มีผลการปฏิบัติงานดีเด่นในแต่ละสายวิชาชีพ

-   MVP Awards (Most Valuable Person) รางวัลที่มอบให้กับพนักงานที่ Share
    ความรู้ให้กับองค์กรอย่างต่อเนื่องและสม่ำเสมอ รวมทั้งส่งเสริมการเข้าไปค้นคว้าหาความรู้ใน
    nokhook

ความปลอดภัย อาชีวอนามัย และสภาพแวดล้อมในการทำงาน

บริษัทและบริษัทในเครือมีการแต่งตั้งคณะกรรมการความปลอดภัย อาชีวอนามัย
และสภาพแวดล้อมในการทำงาน (คปอ.) เพื่อปฏิบัติงานตามที่กฎหมายกำหนด
โดยมีทั้งในส่วนที่เป็นตัวแทนระดับบังคับบัญชา และตัวแทนระดับพนักงาน ร่วมเป็นกรรมการ
ของแต่ละสถานประกอบการ อันได้แก่ อาคารอินทัช อาคารเอไอเอส อาคารอีเอสวี
อาคารพหลโยธินเซ็นเตอร์ อาคารพหลโยธินเพลส และคลังสินค้า
โดยมีการวางแผนงานและติดตามการดำเนินงานที่เกี่ยวข้องกับความปลอดภัย อาชีวอนามัย
และสภาพแวดล้อมในการทำงาน ร่วมกับหน่วยงานปฏิบัติการอื่นๆ เช่น

-   การตรวจสอบนโยบายความปลอดภัย อาชีวอนามัย และสภาพแวดล้อมในการทำงาน

-   การวางแผนและติดตามแผนการทำงานด้านความปลอดภัย

-   การสำรวจความปลอดภัยทุกเดือน และติดตามการปรับปรุงแก้ไขประเด็นที่ได้จากการสำรวจ

-   การเพิ่มช่องทางการรับแจ้งหรือรายงานความไม่ปลอดภัยจากพนักงาน (AIS Safety)
    เพื่อให้ คปอ.รับทราบเพื่อพิจารณาโอกาสในการปรับปรุง

-   การพิจารณาและสนับสนุนการจัดทำ
    และการฝึกซ้อมแผนเตรียมการป้องกันและตอบสนองเหตุไฟไหม้ การฝึกซ้อมดับเพลิง
    และการฝึกซ้อมอพยพหนีไฟประจำปี

การส่งเสริมการฝึกอบรมด้านความปลอดภัย

บริษัทสนับสนุนให้มีการฝึกอบรมหลักสูตรด้านความปลอดภัยตามที่กฎหมายกำหนด ดังนี้

-   การฝึกอบรมหลักสูตรคณะกรรมการความปลอดภัยอาชีวอนามัยและสภาพแวดล้อมในการทำงานให้แก่ผู้ดำรงตำแหน่ง
    คปอ.

-   การฝึกอบรมหลักสูตร เจ้าหน้าที่ความปลอดภัยระดับหัวหน้างาน ให้กับพนักงานระดับหัวหน้างาน

-   การฝึกอบรมหลักสูตร เจ้าหน้าที่ความปลอดภัยระดับบริหาร ให้กับพนักงานระดับบังคับบัญชา

การมีส่วนร่วมและการพัฒนาชุมชน

ในปี 2554 เอไอเอสยังคงสานต่อเจตนารมณ์ในการดำเนินกิจกรรมเพื่อตอบแทนสังคม
ควบคู่ไปกับการดำเนินธุรกิจเพื่อตอบสนองต่อกลุ่มผู้มีส่วนได้ส่วนเสียของบริษัททุกกลุ่ม
เพื่อสร้างความสุขให้แก่สังคมไทยอย่างยั่งยืน
ตลอดจนบรรเทาทุกข์และฟื้นฟูสังคมให้ผ่านพ้นวิกฤติไปอย่างเข็มแข็ง
ด้วยการดำเนินกิจกรรมในรูปแบบต่างๆ ดังนี้

1.  โครงการสานรัก สนับสนุนสถาบันครอบครัว

เป็นโครงการที่จัดขึ้นตั้งแต่ปี 2542 เพื่อสนับสนุนและส่งเสริมความสัมพันธ์ที่ดีของสมาชิกในครอบครัว
และเป็นสื่อกลางในการจุดประกายความคิดให้แก่คนในสังคมตระหนักถึงความรัก
ความอบอุ่นของสมาชิกในครอบครัว โดยล่าสุดในปี 2554 ได้ดำเนินกิจกรรมภายใต้โครงการ
“สานรัก” ดังนี้

-   นำเสนอภาพยนตร์โฆษณาชุด “สังคมดีเริ่มที่ครอบครัว” เพื่อกระตุ้นให้ประชาชนได้เห็นว่า
    แท้จริงแล้ว สังคมที่ดีมีคุณภาพ พวกเราช่วยกันสร้างได้ ด้วยสถาบันที่เล็กที่สุด
    แต่สำคัญที่สุดนั่นคือครอบครัว

-   จัดกิจกรรม “เอไอเอส แฟมิลี่ วอล์ค แรลลี่” ครั้งที่ 12 สมทบทุนมูลนิธิอานันทมหิดล ตอน
    “สานรัก ลูกทุ่ง” ณ จังหวัดเพชรบุรี

2.  การเปิดโอกาสและช่วยเหลือสังคมในด้านต่างๆ

    1.  ด้านการบรรเทาทุกข์

  บริษัท ได้ให้ความช่วยเหลือประชาชนที่ได้รับความเดือดร้อนจากภัยธรรมชาติต่างๆ

-   ภัยหนาว

  ในยามที่เกิดภัยหนาว ปี 2554 เอไอเอสได้มอบผ้าห่มกันหนาว จำนวน 13,000 ผืน
  เพื่อช่วยเหลือพี่น้องประชาชนในพื้นที่ประสบภัยในภาคเหนือและภาคตะวันออกเฉียงเหนือ

-   ภัยน้ำท่วม

  ในยามที่ประเทศชาติเกิดวิกฤติน้ำท่วมครั้งรุนแรงที่สุดในรอบ 50 ปี
  ทำให้ประชาชนในหลายพื้นที่ได้รับความเดือดร้อนเป็นจำนวนมาก
  เอไอเอสได้นำศักยภาพด้านโทรคมนาคมไปให้ความช่วยเหลือประเทศชาติในยามวิกฤติ
  ด้วยการจัดสรรระบบ AIS Call Center
  ร่วมเป็นช่องทางของศูนย์ปฏิบัติการช่วยเหลือผู้ประสบอุทกภัย (ศปภ.)
  ในการรับเรื่องแจ้งความเดือดร้อนและขอความช่วยเหลือของผู้ประสบภัยน้ำท่วม
  การแจ้งขอความช่วยเหลือผ่าน SMS และ MMS โดยไม่เสียค่าบริการ
  ให้บริการโทรฟรีและเติมเงินฟรี นำรถสถานีฐานเคลื่อนที่เข้าไปรองรับการใช้งาน
  ตลอดจนติดตั้งเครือข่าย 3จีและ WiFi พร้อมจัดโทรศัพท์มือถือฟรีให้แก่ศปภ.
  ศูนย์ประสานงานช่วยเหลือหน่วยงานต่างๆ เพื่อให้เจ้าหน้าที่ปฏิบัติงานได้อย่างสะดวกและรวดเร็ว
  นอกจากนี้ ทีมวิศวกรได้ทุ่มเทกำลังดูแลและป้องกันเครือข่ายในพื้นที่ที่ประสบภัย
  เพื่อให้ผู้ใช้บริการสามารถติดต่อสื่อสารขอความช่วยเหลือและแจ้งข่าวสารเหตุการณ์ต่างๆ ได้
  พร้อมกันนี้เอไอเอสยังได้ให้ความช่วยเหลือสังคมและประชาชน ด้วยการบริจาคเงิน 37 ล้านบาท
  ผ่านทางภาครัฐและหน่วยงานต่างๆ และจัดมอบถุงยังชีพ สิ่งของอุปโภคบริโภค ข้าวกล่อง น้ำดื่ม
  ถุงทราย เสื้อชูชีพ และเรือ ฯลฯ ตลอดจนได้จัดรถบรรทุกบริการรับ-ส่งประชาชน
  อำนวยความสะดวกในการเดินทางในพื้นที่ตามเส้นทางต่างๆ ที่น้ำท่วม

-   การช่วยเหลือฟื้นฟูพื้นที่ที่ประสบอุทกภัย หลังจากสถานการณ์น้ำท่วมเริ่มคลี่คลาย
    เอไอเอสได้นำพนักงานจิตอาสาเข้าร่วมกิจกรรม Big Cleaning Day กับจังหวัดต่างๆ
    เพื่อช่วยฟื้นฟูโบราณสถานที่สำคัญให้กลับคืนสู่สภาพเดิม
    และได้ร่วมกับสำนักงานเขตในพื้นที่ที่ประสบอุทกภัยต่างๆ
    ทำความสะอาดเก็บกวาดขยะตามทางเท้าและพื้นผิวการจราจร
    เพื่อช่วยเหลือบรรเทาความเดือดร้อนให้แก่พี่น้องประชาชนร่วมกัน

-   การฟื้นฟูภาคอุตสาหกรรมแก่โรงงานที่ประสบภัยน้ำท่วม
    โดยเอไอเอสได้ร่วมกับคณะวิศวกรรมศาสตร์ จุฬาลงกรณ์มหาวิทยาลัย
    สภาอุตสาหกรรมแห่งประเทศไทย และสมาคมนิสิตเก่าวิศวกรรมศาสตร์ จุฬาฯ
    ด้วยการสนับสนุนงบประมาณ 1 ล้านบาท
    ในการผลิตน้ำยาทำความสะอาดมอเตอร์และเครื่องจักรอุตสาหกรรมที่ถูกน้ำท่วมให้แก่โรงงานและอุตสาหกรรม
    SMEs

    1.  ด้านการศึกษา

-   การจัดให้มีบริการโทรคมนาคมพื้นฐานโดยทั่วถึงและบริการเพื่อสังคม

  บริษัทได้ร่วมกับคณะกรรมการกิจการกระจายเสียง กิจการโทรทัศน์
  และกิจการโทรคมนาคมแห่งชาติ หรือ กสทช.
  ดำเนินโครงการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม หรือยูเอสโอ
  สร้างศูนย์อินเทอร์เน็ตโรงเรียน อินเทอร์เน็ตชุมชน
  และติดตั้งโทรศัพท์สาธารณะให้แก่ชุมชนและโรงเรียนพื้นที่ห่างไกล
  เพื่อเพิ่มโอกาสทางด้านการศึกษา
  ลดความเหลื่อมล้ำและเปิดโอกาสในการเข้าถึงบริการโทรคมนาคมให้มากขึ้น

-   เอไอเอส แนะแนวว่าที่บัณฑิต ก้าวสู่วัยทำงานที่สดใส

  บริษัทได้จัดกิจกรรมให้ความรู้การเตรียมความพร้อมในการสมัครงานและการสัมภาษณ์งานแก่นิสิตนักศึกษา
  ชั้นปีที่ 4 เป็นครั้งที่ 4 ในภูมิภาคต่างๆ เช่น กรุงเทพฯ ขอนแก่น นครราชสีมา เชียงใหม่
  และสงขลา เพื่อเพิ่มความสำเร็จในการได้งานทำของนิสิตนักศึกษาที่กำลังจะสำเร็จการศึกษา

-   เรารักษ์ต้นน้ำ จาก เอไอเอส สานรัก

  บริษัท ได้ร่วมกับสถาบันเศรษฐกิจพอเพียง จัดกิจกรรม “เรารักษ์ต้นน้ำ จากเอไอเอส สานรัก”
  ปีที่ 2 เพื่อปลูกจิตสำนึกในการรักษ์น้ำให้แก่คนในชุมชน
  อันจะก่อให้เกิดการร่วมกันดูแลรักษาแหล่งน้ำในพื้นที่ของตนเอง
  พร้อมทั้งสนับสนุนความรู้และทุนทรัพย์ให้แก่ชุมชนเพื่อจัดตั้งเป็นศูนย์การเรียนรู้อย่างยั่งยืน

-   งานเยี่ยมชมองค์กร

  บริษัท เปิดโอกาสให้หน่วยงานภายนอก ทั้งภาครัฐ เอกชน และสถาบันการศึกษาต่างๆ
  เข้าเยี่ยมชมการดำเนินงานของบริษัท เพื่อแลกเปลี่ยนประสบการณ์ และเพิ่มพูนความรู้
  เพื่อเป็นแนวทางนำไปพัฒนาประสิทธิภาพในการดำเนินงานของหน่วยงานต่างๆ ต่อไป

-   การจัดประกวดการเขียนแผนพัฒนาธุรกิจสินค้า OTOP ประเภท “ถั่ว” ชิงทุนการศึกษา 4.5
    แสนบาท ให้แก่นิสิตนักศึกษา ในโครงการ “วัน-ทู-คอล! แบรนด์เอจ อวอร์ด” ปีที่ 5
    พร้อมมีการอบรมให้ความรู้การทำธุรกิจและมอบทุนการศึกษา

-   การจัดติวสอบแอดมิดชั่นให้กับนักเรียนทั่วประเทศผ่านออนไลน์เป็นรายแรกในประเทศไทย
    ด้วยโครงการ “Click for Clever by One-2-Call! ระเบิดความรู้ สู่มหาวิทยาลัย”

    1.  การให้โอกาส

-   เอไอเอส ยิ้มหวานวันเด็ก สานรักเพื่อน้องพิการ

  ในโอกาสวันเด็กแห่งชาติ บริษัทได้นำเด็กพิการและเด็กด้อยโอกาสทางสังคมจากสถานสงเคราะห์
  12 แห่ง จำนวน 500 คน ร่วมกิจกรรมวันเด็ก ณ อาคารอินทัช
  เพื่อสนับสนุนให้เด็กทุกคนได้มีโอกาสต่างๆ ทางสังคมอย่างเท่าเทียมกัน
  รวมถึงจัดกิจกรรมวันเด็กร่วมกับหน่วยงานรัฐในส่วนภูมิภาค

-   AIS Startup Weekend 2011

  เป็นโครงการที่เปิดโอกาสให้นักพัฒนาและเจ้าของกิจการคนไทยได้ก้าวสู่ธุรกิจดิจิตอลระดับโลก
  และเพื่อสัมผัสประสบการณ์ใหม่ผ่านการร่วมโปรแกรมระดับนานาชาติมาสู่นักออกแบบชาวไทย
  และพัฒนาบริการใหม่ๆให้กับผู้ใช้มือถือทั่วภูมิภาคเอเชีย

1.  ด้านกีฬา

-   ลานกีฬาเอไอเอส

  บริษัทได้ทำการปรับปรุงซ่อมแซมลานกีฬาเอไอเอส จำนวน 6 สนามในพื้นที่ 3 แห่ง
  ในเขตกรุงเทพฯ เพื่อให้เยาวชนได้ใช้เวลาว่างให้เป็นประโยชน์และเพื่อสุขภาพที่สมบูรณ์แข็งแรง

-   AIS Regional League ลีกแห่งชาติ

  การสนับสนุนกีฬาระดับชาติ “AIS Regional League ลีกแห่งชาติ” ต่อเนื่องเป็นปีที่ 2
  ด้วยการร่วมกับสมาคมฟุตบอลแห่งประเทศไทย
  เพื่อพัฒนาวงการฟุตบอลไทยให้ก้าวไปสู่ระดับสากลมากยิ่งขึ้น
  พร้อมทั้งมอบเงินรางวัลและค่าโทรฟรีตลอดทั้งปี 2554 ให้กับทีมที่ได้รับรางวัลชนะเลิศ

1.  อื่นๆ

-   กองทุน “เอไอเอส เพื่อผู้สูงอายุ ในมูลนิธิราชประชานุเคราะห์ ในพระบรมราชูปถัมภ์”

3.  การเป็นแบบอย่างที่ดีของสังคม

-   การผลิตรายการสารคดี “สานรัก คนเก่งหัวใจแกร่ง” ปีที่ 11
    เผยแพร่ทางสถานีโทรทัศน์กองทัพบกช่อง 5 ทุกวันจันทร์ เวลา 15.10 – 15.35 น.
    โทรทัศน์ เพื่อเป็นแบบอย่างที่ดีให้แก่เยาวชน และเชิดชูเยาวชนที่เป็นคนดี มีความกตัญญู
    ต่อสู้ชีวิต ช่วยเหลือครอบครัว และใฝ่ศึกษา
    โดยเอไอเอสจะมอบทุนช่วยเหลือครอบครัวและทุนการศึกษาให้แก่เยาวชนตั้งแต่เริ่มเข้าโครงการจนจบปริญญาตรี
    ซึ่งปัจจุบันมีเยาวชนในโครงการทั้งหมด 500 คน และสำเร็จการศึกษาแล้วจำนวน 63 คน

-   การมอบทุนการศึกษาให้แก่เยาวชนในโครงการ “สานรัก คนเก่งหัวใจแกร่ง”
    ที่ได้รับการออกอากาศทางโทรทัศน์เป็นประจำทุกสัปดาห์ โดยในปี 2554
    ได้มอบทุนการศึกษาไปเป็นเงินประมาณ 2.75 ล้านบาท

-   การผลิตซีดีรายการ “สานรัก คนเก่งหัวใจแกร่ง”
    เพื่อเป็นสื่อการเรียนการสอนด้านจริยธรรมคุณธรรม
    และนำไปมอบให้แก่โรงเรียนในสังกัดสำนักงานเขตพื้นที่การศึกษาทั่วประเทศ
    โรงเรียนตำรวจตระเวนชายแดน สำนักงานพระพุทธศาสนาแห่งชาติ
    และประชาชนทั่วไปที่สนใจ รวมจำนวน 260,000 แผ่น

-   การจัดกิจกรรม “สานรัก คนเก่งหัวใจแกร่งสัญจร” โดยนำเยาวชนในโครงการสานรัก
    คนเก่งหัวใจแกร่ง ไปพบปะพูดคุยแลกเปลี่ยนแนวคิดการต่อสู้ชีวิตแก่นักเรียนและเยาวชน
    โดยในปี 2554 ได้ไปจัดกิจกรรมดังกล่าวในศูนย์ฝึกและอบรมเด็กและเยาวชน เขต 7
    จังหวัดเชียงใหม่

-   การจัดกิจกรรม “แนะแนวบัณฑิตสานรัก...สู่วัยทำงาน” รุ่นที่ 2
    เพื่อเตรียมความพร้อมให้กับบันฑิตคนเก่งหัวใจแกร่งก่อนเข้าสู่ชีวิตการทำงาน ทั้งการสมัครงาน
    สัมภาษณ์งาน พัฒนาบุคลิกภาพ รวมถึงแนวทางการใช้ชีวิตในการทำงาน

-   การจัดกิจกรรม “ยินดีกับคนเก่ง” มอบมือถือพร้อม SIM และการ์ดอวยพร
    แสดงความยินดีในโอกาสที่เยาวชนคนเก่งหัวใจแกร่งจบการศึกษาในระดับปริญญาตรี

4.  การปลูกจิตสำนึกให้พนักงานช่วยเหลือสังคม

บริษัทมีนโยบายส่งเสริมให้พนักงานมีจิตอาสาและเป็นผู้ทำประโยชน์เพื่อสังคม
โดยกิจกรรมสังคมต่างๆที่บริษัทจัดขึ้น ได้ส่งเสริมให้พนักงานอาสาสมัครเพื่อเข้าร่วมกิจกรรมด้วย
เช่น กิจกรรม “ยิ้มหวานวันเด็ก” ในโอกาสวันเด็กแห่งชาติ
ที่บริษัทจัดให้แก่เด็กพิการจากสถานสงเคราะห์ต่างๆ หรือ กิจกรรม “พี่เอไอเอสอาสา
พาน้องเปิดโลกกว้าง” ให้แก่นักเรียนที่ยากไร้ได้มาเปิดโลกทัศน์หาความรู้นอกห้องเรียน
บริษัทก็ส่งเสริมให้พนักงานเอไอเอสมาร่วมเป็นพี่อาสาในการดูแลน้องๆที่มาร่วมกิจกรรม
โดยเฉพาะอย่างยิ่ง เมื่อเกิดวิกฤติแก่พี่น้องประชาชน เช่น วิกฤติน้ำท่วมใหญ่ครั้งล่าสุดในปลายปี
2554
บริษัทได้สนับสนุนให้พนักงานที่มีจิตอาสาเดินทางไปช่วยเหลือและแจกถุงยังชีพให้แก่ผู้ประสบภัยน้ำท่วม
และร่วมฟื้นฟูสถานที่ต่างๆ ที่ประสบภัย โดยให้ค่าเดินทาง ค่าอาหาร ที่พัก และเบี้ยเลี้ยงแก่พนักงาน
และยังคงนับเป็นวันทำงานตามปกติ นอกจากนี้
พนักงานเอไอเอสยังได้จัดตั้งกองทุนรับบริจาคเงินเพื่อช่วยเหลือประชาชนผู้ประสบภัยเพื่อมอบให้แก่สภากาชาดไทยอีก
โดยได้เงินจำนวน 231,865.94 บาท

รางวัลแห่งความภาคภูมิใจ ในปี 2554

-   เอไอเอสได้รับการจัดอันดับเป็นบริษัทยอดเยี่ยมแห่งปี 2011 อันดับที่ 1 (Best Public
    Companies of The Year 2011) จากวารสารการเงินธนาคาร

-   เอไอเอสรับรางวัลบริษัทนายจ้างดีเด่นแห่งปี 2011 อันดับที่ 1 ในงาน Best Employers
    in Thailand ซึ่งจัดโดย บริษัท เอออนฮิววิท  และ ศศินทร์แห่งจุฬาลงกรณ์มหาวิทยาลัย

-   เอไอเอสได้รับรางวัลสุดยอดบริษัทที่จ่ายเงินปันผลสูงที่สุดอย่างต่อเนื่องเฉลี่ย 5 ปีที่ผ่านมา
    (2006-2010) เป็นอันดับหนึ่งในเอเชียตะวันออกเฉียงใต้ จากนิตยสาร Alpha
     Southeast Asia

-   บริษัท แอดวานซ์ เอ็มเปย์ จำกัด ซึ่งเป็นบริษัทในเครือของเอไอเอสได้รับรางวัล The
    Asian Banker Technology Implementation Awards 2011 ร่วมกับธนาคาร
    Standard Chartered (Thai) ในโครงการ Best eBanking Project
    ที่ทางเอ็มเปย์ได้ร่วมพัฒนาเทคโนโลยีการให้บริการชำระเงินทางอิเล็กทรอนิกส์ให้แก่ธนาคาร
    จากนิตยสาร ดิ เอเชียน แบงเกอร์

-   เอไอเอสได้รับรางวัล Thailand Corporate Excellence สาขา Corporate
    Improvement Excellence (รางวัลความเป็นเลิศด้านการบริหารจัดการ)  และรางวัล A
    Decade of Excellence (Top 10 Excellenceในรอบ 10 ปี)
    (รางวัลองค์กรที่ได้รับการเสนอชื่อในการจัดประกวดมาตลอดระยะเวลา 10
    ปีติดต่อกันที่ผ่านมา) จาก TMA
    และสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย

-   บริษัทได้รับรางวัลผู้บริหารยอดเยี่ยมแห่งปี 2554 (Best CEO)
    รางวัลผู้บริหารด้านการเงินยอดเยี่ยม (Best CFO) และรางวัลนักลงทุนสัมพันธ์ยอดเยี่ยม
    (Best IR) ในกลุ่มอุตสาหกรรมเทคโนโลยี จากสมาคมนักวิเคราะห์หลักทรัพย์

-   บริษัทได้รับรางวัล “สุดยอดองค์กรแห่งการสร้างผู้นำ” (Top Company For Leaders)
    ของภูมิภาคเอเชียแปซิฟิก ประจำปี 2554 จากนิตยสารฟอร์จูน อาร์บีแอล กรุ๊ป และบริษัท
    เอออน ฮิววิท

-   บริษัท ได้รับรางวัลผู้ประกอบการดีเด่นที่มีความรับผิดชอบต่อสังคม
    ด้านการให้ความช่วยเหลือสังคมให้สามารถพึ่งพาตนเองได้อย่างยั่งยืน จากเอ็นเตอร์ไพรส์
    เอเชีย องค์กรอิสระ ที่ส่งเสริมและพัฒนาผู้ประกอบการในภาคพื้นเอเชีย
    โดยเป็นบริษัทไทยรายแรกที่ได้รับรางวัล

-   ภาพยนตร์โฆษณาชุด “สังคมดีเริ่มที่ครอบครัว” โดยโครงการสานรัก ซึ่งเป็นโครงการสนับสนุน
    สถาบันครอบครัวของบริษัท ได้รับรางวัลสื่อมวลชนดีเด่น ประจำปี 2554
    สาขาภาพยนตร์โฆษณาดีเด่น

นโยบายในการพัฒนาพนักงาน

บริษัทมุ่งมั่นพัฒนาขีดความสามารถของพนักงานอย่างต่อเนื่อง เพื่อเป็นทุนทางปัญญา
รวมทั้งสร้างสรรค์วัฒนธรรม หรือค่านิยมในการทำงาน
เพื่อให้องค์กรเป็นสถานที่ทำงานที่มีความสุขเกิดการเรียนรู้ สร้างความสำเร็จแก่พนักงาน
และเกิดความภาคภูมิใจในองค์กร
อันจะช่วยทำให้บริษัทสามารถดำเนินกิจการได้สอดคล้องกับกลยุทธ์และทิศทางขององค์กร

บริษัทมีนโยบายส่งเสริมและให้ความสำคัญด้านการพัฒนาพนักงานเพื่อให้บุคลากรมีความรู้ ทักษะ
และศักยภาพที่เหมาะสม สอดคล้องต่อแผนความก้าวหน้าเติบโตในสายอาชีพ
ทั้งในด้านทักษะการบริหาร และทักษะด้านวิชาชีพเฉพาะทาง
รวมทั้งความสามารถด้านเทคโนโลยีที่ก้าวหน้าอย่างรวดเร็ว เพื่อเพิ่มประสิทธิภาพในการทำงาน
คุณภาพของการให้บริการที่สร้างแตกต่างอย่างมีคุณค่า
โดยบูรณาการการพัฒนาพนักงานอย่างเป็นระบบมีการอบรม สัมมนา ดูงานทั้งใน และต่างประเทศ
การหมุนเปลี่ยนเรียนงาน การโอนย้ายงาน โดยใช้ระบบ Competency-Based Development
เพื่อการวางแผนพัฒนาความก้าวหน้าในอาชีพ (Career Advancement)
จัดให้มีโปรแกรมการพัฒนา รักษากลุ่มพนักงานที่มีศักยภาพ ความสามารถโดดเด่น (Talent)
และโปรแกรมการพัฒนาผู้สืบทอดตำแหน่ง (Successor) โดยหลักการ Leaders grow Leaders
ส่งเสริมและพัฒนาทักษะของผู้บริหาร ในรูปแบบ Executive Coaching
เพื่อให้ผู้บริหารได้แสดงศักยภาพในการทำงานได้อย่างเต็มที่และประสบความสำเร็จในวิชาชีพ
ซึ่งทำให้บริษัทได้รับการยอมรับและได้รับรางวัล Top Companies for Leaders 2011 ในระดับ
Asia Pacific สำหรับการพัฒนาระยะยาว บริษัทจัดให้มีทุนการศึกษาระดับปริญญาโท ทั้งใน
และต่างประเทศ แก่พนักงาน นอกจากนั้นบริษัทยังได้สนับสนุน ส่งเสริมให้พนักงานการพัฒนาตนเอง
Self Development มีการถ่ายทอดความรู้ ประสบการณ์
และความเชี่ยวชาญตามสาขาวิชาชีพต่างๆ โดยรวบรวมองค์ความรู้ เหล่านั้นไว้ ใน “Nokhook”
ซึ่งเป็นระบบการบริหารความรู้ (Knowledge Management) ของบริษัท
เพื่อให้พนักงานได้มีแหล่งข้อมูลในการเรียนรู้อย่างต่อเนื่องมากขึ้น
จากการที่บริษัทได้ดำเนินกิจกรรมการพัฒนาองค์กรมาอย่างต่อเนื่องและได้มีการ
Benchmarkกับองค์กรชั้นนำ ในปี 2554 บริษัทได้รับการยกย่องให้เป็น The Best Employer in
Thailand

บุคลากร

ณ วันที่ 31 ธันวาคม 2554 บริษัทฯ และบริษัทย่อย (รวม 13 บริษัท) มีพนักงานทั้งสิ้น 9,540 คน
(รวมพนักงานชั่วคราว) โดยแบ่งตามสายงานหลักได้ดังนี้

  ----------------------------- ------------- --- ------------ ------------------ ------------- -------------
  บริษัท เอไอเอส                                    เอเอ็มพี /                                      
                                                  เอเอ็มซี /                                      
                                                  เอดีซี /                                        
                                                  เอไอเอ็น /                                     
                                                  ดับบลิวดีเอส /                                   
                                                  เอสบีเอ็น /                                     
                                                  เอดับบลิวเอ็น /                                  
                                                  เอฟเอ็กซ์แอล /                                  
                                                  เอ็มเอ็มที /                                     
                                                  เอไออาร์                                       

  สายงานหลัก                     จำนวนพนักงาน                                       จำนวนพนักงาน   

  ปฏิบัติการ                       473               เอเอ็มพี                          28            

  พัฒนาโซลูชั่นส์                    22                เอเอ็มซี                          4             

  บริหารลูกค้าและการบริการ          704               เอดีซี                            61            

  การตลาด                       1,073             เอไอเอ็น                         27            

  ปฏิบัติการด้านบริการ               433               ดับบลิวดีเอส                       508           

  การเงินและบัญชี                  243               เอสบีเอ็น                         208           

  สนับสนุน                        287               เอดับบลิวเอ็น                      15            

  สำนักปฏิบัติการภูมิภาค              6                 เอฟเอ็กซ์แอล                      82            

  สำนักปฏิบัติการภูมิภาค - ภาคกลาง    236               เอ็มเอ็มที                         1,031         

  สำนักปฏิบัติการภูมิภาค - ภาคตะวันออก 227               เอไออาร์                         16            

  สำนักปฏิบัติการภูมิภาค - ภาคเหนือ    305                                                             

  สำนักปฏิบัติการภูมิภาค -            371                                                             
  ตะวันออกเฉียงเหนือ                                                                               

  สำนักปฏิบัติการภูมิภาค - ภาคใต้      295                                                             

  รวม                           4,675             รวม                             1,980         

                                                                                                

  เอซีซี                                                         ดีพีซี                              

  สายงานหลัก                     จำนวนพนักงาน                    สายงานหลัก                        จำนวนพนักงาน

  กรรมการผู้จัดการ                 10                             บัญชีและบริหารสินเชื่อ                 10

  สำนักลูกค้าสัมพันธ์                 1,156                          การตลาด-การขาย                   7

  ฝ่ายประกันคุณภาพงานบริการ         64                             วิศวกรรม                          48

  ฝ่ายบริหารกลุ่มลูกค้าผู้ใช้บริการสูง     660                            สนับสนุน                           5

  ฝ่ายบริหารคู่ค้าสัมพันธ์              445                                                             

  ฝ่ายพัฒนาและวิเคราะห์การปฏิบัติการ   88                                                              

  สำนักบริหารทรัพยากร              392                                                             

                                                                                                

  รวม                           2,815                          รวม                              70
  ----------------------------- ------------- --- ------------ ------------------ ------------- -------------

สำหรับปี 2554 ค่าตอบแทนรวมของบุคลากรของบริษัทฯ และบริษัทย่อย ประกอบด้วย เงินเดือน
โบนัส และเงินสมทบกองทุนสำรองเลี้ยงชีพ มีจำนวนทั้งสิ้น 5,201.66 ล้านบาท